Ku Nan dipenjara 12 bulan, didenda RM2 juta

Mahkamah Tinggi Kuala Lumpur hari ini menjatuhkan hukuman penjara 12 bulan dan denda RM2 juta atau penjara enam bulan terhadap Tengku Adnan Tengku Mansor selepas mendapatinya bersalah atas pertuduhan menerima rasuah RM2 juta daripada seorang ahli perniagaan pada 2016.Bagaimanapun, Hakim Mohamed Zaini Mazlan membenarkan permohonan bekas menteri Wilayah Persekutuan itu untuk penangguhan pelaksanaan hukuman penjara dan denda sehingga rayuan.Terdahulu, semasa menyabitkan Tengku Adnan, 70, bersalah terhadap pertuduhan itu, Mohamed Zaini berkata pendakwaan telah berjaya membuktikan kesnya melangkaui keraguan munasabah ke atas tertuduh dan ahli Parlimen Putrajaya  itu juga gagal menangkis kes pendakwaan.Tengku Adnan, atau lebih dikenali sebagai Ku Nan, didakwa dalam kapasitinya sebagai seorang penjawat awam iaitu menteri Wilayah Persekutuan, telah menerima untuk dirinya wang berjumlah RM2 juta daripada Chai Kin Kong yang juga pengarah AKSB melalui cek Hong Leong Islamic Bank milik AKSB yang telah didepositkan ke dalam akaun bank CIMB milik Tadmansori Holdings Sdn Bhd (THSB) yang beliau mempunyai kepentingan, yang diketahui syarikat AKSB ada perhubungan dengan kerja-kerja rasminya.Beliau didakwa melakukan perbuatan itu di CIMB Bank Berhad, Cawangan Pusat Bandar Damansara di sini pada 14 Jun 2016.Pertuduhan mengikut mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.Keputusan hari ini menjadi kes berprofil tinggi kedua melibatkan pemimpin Umno yang didapati bersalah atas tuduhan jenayah yang dibawa semasa pemerintahan Pakatan Harapan selepas Barisan Nasional tumbang pada Mei 2018.Pada 28 Julai, bekas perdana menteri Najib Razak dijatuhi hukuman penjara 12 tahun dan denda RM210 juta oleh Hakim Mahkamah Tinggi Mohd Nazlan Mohd Ghazali selepas mendapati beliau bersalah atas tujuh pertuduhan pecah amanah jenayah (CBT), pengubahan wang haram dan menyalahgunakan kedudukan melibatkan RM42 juta dana SRC International Sdn Bhd.Terdahulu, peguam Tan Hock Chuan yang mengetuai pasukan pembelaan semasa memohon hukuman yang ringan berkata anak guamnya adalah pesalah pertama dan kesalahan itu bukan jenayah yang sangat kejam.“Anak guam saya adalah penyumbang yang besar kepada negara dan telah berkhidmat dalam kabinet dan Parlimen selama 17 tahun. Kami memohon tidak dikenakan hukuman penjara dan hanya denda dikenakan terhadap anak guam saya. Saya memohon agar mahkamah mengenakan hukuman denda kurang daripada RM2,000 untuk mengekalkan kelayakannya sebagai ahli Parlimen.Tan berkata mahkamah perlu mempertimbangkan majoriti tipis di Parlimen dan kerajaan sekarang akan terjejas sekiranya tertuduh hilang kelayakan sebagai ahli Parlimen.Ini mendorong Mohamed Zaini bertanya: “Haruskah saya prihatin dengan perkembangan politik negara ini?”Tan menjawab bahawa bagi mahkamah mendapati berlakunya jenayah, mahkamah tidak boleh prihatin tetapi untuk tujuan menjatuhkan hukuman, keputusan mahkamah akan memberi kesan.“Mahkamah boleh mengambil pengiktirafan kehakiman. Kami mengatakan bahawa ia adalah faktor yang mahkamah boleh pertimbangkan. Kesannya bukan secara terasing tetapi kumulatif dengan yang lain,” katanya.


Pembelaan nafi Zahid lakukan pecah amanah

Mahkamah Tinggi diberitahu satu daripada pertuduhan terhadap bekas timbalan perdana menteri Ahmad Zahid Hamidi atas dakwaan penyelewengan dana Yayasan Akalbudi (YAB) tidak menyatakan perjanjian jual beli sebuah hotel di Bali, Indonesia.Peguam Hisyam Teh Poh Teik, yang mewakili Zahid, berkata perkara itu sama sekali tidak relevan dengan pertuduhan tersebut, apabila pihak pendakwaan mendakwa sebahagian daripada dana RM17.9 juta itu disalahgunakan untuk urusan pembelian saham.“Setakat pertuduhan berkenaan, tidak dinyatakan mengenai penjualan saham daripada Abdul Rashid Manaf (saksi pendakwaan ke-83), tidak disebut mengenai Ri-Yaz Assets (Ri-Yaz Assets Sdn Bhd), tidak dinyatakan mengenai Mohammad Shaheen Shah Mohd Sidek (saksi pendakwaan ke-84), tidak disebut mengenai pembelian hotel di Bali dan tidak disebutkan perjanjian jualan (saham).“Yang Arif, semua keterangan yang dikemukakan oleh Rashid, Mohammad Shaheen Shah adalah tidak relevan dengan pertuduhan itu.”Hisyam berkata demikian dalam hujahan balasnya di akhir kes pendakwaan terhadap Zahid, yang menghadapi 47 pertuduhan pecah amanah jenayah (CBT), rasuah dan pengubahan wang haram membabitkan dana YAB.“Naratif yang dikemukakan oleh pihak pendakwaan, bukti (yang dikemukakan pihak pendakwaan) adalah tidak relevan,” katanya.Minggu lalu, pihak pendakwaan memberitahu mahkamah bahawa pengeluaran RM17.9 juta daripada dana YAB antara lain adalah untuk memudahkan anak perempuannya membeli sebuah hotel butik di Bali.Anak sulung Zahid, Nurulhidayah berminat untuk mengambil alih saham Ri-Yaz Asset Sdn Bhd dan mengusahakan hotel itu.Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit milik YAB.Bagi 12 tuduhan CBT, Zahid didakwa telah menggunakan dana tersebut untuk membuat pembayaran bil kad kredit peribadi, polisi insurans dan lesen kenderaan peribadinya, selain kiriman wang kepada firma guaman dan sumbangan kepada persatuan bola sepak Polis Diraja Malaysia (PDRM).Beliau didakwa melakukan kesalahan itu di cawangan Affin Bank Jalan Bunus off Jalan Masjid India antara 13 Januari 2014 dan 23 Disember 2016.Pertuduhan dibuat mengikut Seksyen 409 Kanun Keseksaan yang membawa hukuman penjara dua hingga 20 tahun serta sebatan dan denda, jika sabit kesalahan.Perbicaraan di hadapan hakim Collin Lawrence Sequerah bersambung 22 November selepas Zahid kembali dari Munich, Jerman untuk rawatan perubatannya.


Laporan audit: Lebih RM14 juta wang zakat tidak digunakan

Sebanyak RM14.73 juta wang zakat tahun lalu bagi asnaf fisabilillah tidak digunakan oleh Majlis Agama Islam Wilayah Persekutuan Wilayah (MAIWP) bagi tujuan sepatutnya dan yang memerlukan mengikut keutamaan.Laporan Ketua Audit Negara 2019 Siri 3 memaklumkan bayaran agihan itu disalurkan kepada agensi kebajikan dan ia tidak mengikut maksud asnaf fisabilillah yang sepatutnya.“Semakan mendapati perkara itu berlaku disebabkan pentakrifan asnaf fisabilillah terlalu umum dan tidak diperincikan mengikut jenis perbelanjaan yang dibenarkan menggunakan wang zakat.“Selain itu, tiada fatwa khusus ditetapkan bagi jenis perbelanjaan dan syarat projek pembangunan yang harus dibuat menggunakan wang zakat,” menurut laporan itu yang dikeluarkan hari ini.Dapatan itu diperoleh hasil pengauditan yang dilakukan pada pembayaran bawah Kumpulan Wang Zakat yang meliputi transaksi Januari hingga Disember 2019 serta tahun sebelumnya selain semakan terhadap 170 baucar bayaran yang menggunakan wang zakat RM206.9 juta.Selain itu, antara kelemahan yang turut ditemukan termasuk projek pembangunan yang telah dibuat bayaran perkhidmatan perunding sejumlah RM4.72 juta pada 2013 hingga 2017 menggunakan wang zakat, telah ditangguh sehingga tahun ini.Sehubungan itu, pihak Audit mengesyorkan supaya skim bantuan yang diberikan kepada asnaf fisabilillah hendaklah mengikut keutamaan dan takrifan sebenarnya serta diperincikan mengikut jenis perbelanjaan yang dibenarkan menggunakan wang zakat.Selain itu, fatwa khusus juga perlu ditetapkan bagi jenis perbelanjaan dan syarat projek pembangunan yang boleh dibuat menggunakan wang zakat secara ‘case by case’ bagi memastikan tiada pembaziran dan sebarang kerugian dan pengurangan kepada wang zakat.Laporan itu mengesyorkan prosedur operasi standard (SOP) seperti pemantauan terhadap status projek secara berkala dikuatkuasakan terutamanya melibatkan kepentingan agensi mengemukakan laporan pelaksana, perbelanjaan program dan aktiviti.


Wakil rakyat perlu amal politik matang, kata Pemangku Raja Pahang

Pemangku Raja Pahang Tengku Hassanal Ibrahim Alam Shah Sultan Abdullah hari ini menasihatkan wakil rakyat negeri ini agar mengamalkan politik lebih matang, jujur dan ikhlas untuk membantu rakyat serta memajukan negara.Baginda bertitah rakyat dan negara tidak wajar dibebani dengan kemelut politik yang tidak berkesudahan, terutamanya dalam situasi pandemik Covid-19 yang menyebabkan ramai rakyat terkesan menaruh harapan tinggi kepada wakil rakyat.“Suka saya ingatkan kepada semua ini bukan masanya untuk kita bersengketa dan bukan masanya untuk kita banyak bicara tanpa berbuat apa-apa. Sebaliknya ini masanya untuk kita semua bersama demi negara, negeri dan rakyat jelata.“Saya menyeru agar semua Yang Berhormat untuk berbahas secara rasional dan berpengang kepada prinsip mendahulukan kepentingan rakyat serta kemakmuran negeri,” titah baginda semasa menyempurnakan Istiadat Pembukaan Persidangan Mesyuarat Pertama Penggal Keempat Dewan Undangan Negeri (DUN) Pahang di Wisma Sri Pahang di sini.Tengku Hassanal juga menitahkan semua 42 ahli Dewan Undangan Negeri (Adun) Pahang supaya sentiasa menghayati, melindungi, memelihara dan mempertahankan Perlembagaan Persekutuan dan Undang-Undang Tubuh Kerajaan Pahang.Dalam titah itu, Tengku Hassanal turut menzahirkan ucapan tahniah kepada Ahli Parlimen Bera Ismail Sabri Yaakob atas pelantikan sebagai perdana menteri kesembilan dan menasihatkan beliau supaya menjalankan amanah tersebut sebaik-baiknya.Selain itu, Tengku Hassanal juga menzahirkan hasrat supaya kerajaan Pahang menjadi contoh dalam amalan prinsip Alam Sekitar, Sosial dan Tadbir Urus (ESG), dengan berharap prinsip tersebut dijadikan panduan dalam setiap perkara agar tidak bersifat retorik semata-mata.Kerajaan Pahang yang diterajui Menteri Besar Wan Rosdy Wan Ismail juga dititahkan supaya menambah keluasan kawasan hutan simpanan kekal yang kini berjumlah 1.59 juta hektar supaya negeri ini kekal signifikan sebagai ‘green lung’ atau kawasan hijau Semenanjung Malaysia.Titah baginda, Pahang dengan keluasan hampir 3.6 juta hektar mempunyai peratusan kawasan hutan yang masih tinggi iaitu 57% dari keluasan negeri yang dilihat menjadi penyumbang oksigen utama selain habitat bagi hidupan liar, flora dan fauna di Semenanjung Malaysia.“Saya menyokong usaha kerajaan saya bertindak tegas dalam aktiviti penguatkuasaan seperti operasi membanteras penerokaan tanah secara haram dan berharap, ia diteruskan tanpa gentar atau pilih kasih demi memastikan usaha pemeliharaan dan pemuliharaan kawasan hutan dan alam sekitar berkekalan,” titah baginda.


Pharmaniaga sedia tingkatkan pengeluaran vaksin Sinovac kepada 4 juta dos sebulan

Anak syarikat milik penuh Pharmaniaga, Pharmaniaga LifeScience Sdn Bhd (PLS), bersedia meningkatkan pengeluaran vaksin Sinovac daripada dua juta kepada empat juta dos sebulan bagi membantu kerajaan mempercepat program vaksinasi dan mencapai imuniti kelompok.Pengarah Urusan Kumpulan Pharmaniaga Berhad Zulkarnain Md Eusope berkata Pharmaniaga kini menunggu kelulusan Pentadbiran Makanan dan Ubat-Ubatan China (CFDA) untuk mengeluarkan vaksin dua dos sebotol sebelum mengemukakannya kepada Bahagian Regulatori Farmasi Negara (NPRA).“Kapasiti pengeluaran dijangka meningkat kepada empat juta dos sebulan jika permohonan untuk mengeluarkan vaksin dua dos sebotol diluluskan. Kami menjangkakan penilaian akan mengambil masa kira-kira dua hingga tiga minggu selepas ia dikemukakan kepada NPRA, yang akan disusuli dengan satu lagi ujian kestabilan untuk vaksin dua dos sebotol.“Semua syarat ini adalah amalan standard dalam industri vaksin bagi memastikan ia selamat sebelum diedarkan kepada orang ramai,” katanya dalam sidang akhbar yang berlangsung secara hibrid di Kuala Lumpur hari ini.Beliau berkata setakat 23 Mei lepas, kilang berteknologi tinggi PLS menyiapkan pengeluaran vaksin Covid-19 jenis Sinovac secara “fill and finish” sebanyak 1,889,800 dos.Zulkarnain berkata daripada jumlah tersebut, kilang yang menerima pengiktirafan Kesatuan Eropah itu menyerahkan sebanyak 290,480 dos kepada kementerian kesihatan pada 11 Mei lepas, yang merupakan sebahagian daripada 200 liter vaksin pukal yang diterima pada Februari untuk pengesahan proses.“Sejumlah 320,000 dos kini menunggu kelulusan NPRA sebelum diedar untuk kegunaan rakyat. Sejumlah 319,320 dos dalam proses penghantaran manakala baki 960,000 dos menjalani 12 ujian kawalan kualiti sebelum proses Lot Release bagi kelulusan NPRA yang dijangka selesai menjelang akhir bulan ini,” katanya.Beliau berkata kilang itu juga dijangka mengeluarkan sejumlah 720,000 dos vaksin secara “fill and finish” yang prosesnya dimulakan pada Ahad lepas dan dijangka selesai pada 31 Mei 2021 sebelum menjalani 12 ujian kawalan kualiti.PLS berharap untuk mengeluarkan dua juta dos lagi vaksin Sinovac secara “fill and finish” pada Jun dan menerima tiga juta dos dari China, menjadikan jumlah keseluruhan bagi bulan itu dijangka mencecah lima juta dos.Katanya syarikat itu juga sedang menunggu kelulusan CFDA untuk mengeluarkan vaksin Covid-19 jenis Sinovac untuk kanak-kanak berusia tiga hingga 17 tahun dan berharap ia boleh dilaksanakan pada suku ketiga atau keempat tahun ini, tertakluk kepada kelulusan.Zulkarnain juga berkata PLS adalah pengedar tunggal Sinovac di Malaysia dan semua pihak perlu melalui syarikat itu jika mereka berhasrat untuk menyumbangkan vaksin tersebut.


Kes baru Covid-19 kembali jangkau 17,000

Malaysia merekodkan kes baru sebanyak 17,105 menjadikan kes keseluruhan Covid-19 meningkat sebanyak 1,163,291.Selangor kekal mencatat kes harian tertinggi sebanyak 5,836 disusuli Kuala Lumpur (2,309), Johor (1,275), Kedah (1,036), Sabah (1,010), Perak (967), Kelantan (915), Pulau Pinang (798), dan Pahang (628) .Hanya Labuan (5) dan Perlis (7) sahaja negeri yang mencatat kes satu digit hari ini.MENYUSUL LAGI


Esscom keluar senarai 20 suspek dikehendaki kes penculikan

Kawasan Keselamatan Khas Pantai Timur Sabah (Esscom) hari ini mengeluarkan senarai terkini 20 individu warga Filipina yang dikehendaki kerana terbabit dalam kes penculikan untuk wang tebusan di perairan Zon Selamat Timur Sabah (Esszone).Komander Esscom Hamzah Ahmad berkata senarai yang dikemas kini itu melibatkan seorang suspek baru iaitu Majdid Said @ Ammah Pattit, yang merupakan ketua paling kanan Daulah Islamiah Sulu Based.Beliau berkata Majdid yang berperanan sebagai komander Kumpulan Abu Sayyaf Sulu, adalah pemimpin kanan yang bakal menggantikan ketua kumpulan itu Hatib Hajan Sawadjaan.Sementara itu, antara suspek yang kekal dalam senarai tersebut adalah Mudzrimar @ Mundi Sawadjaan, yang juga pemimpin kanan kumpulan Abu Sayyaf dan memiliki kepakaran menghasilkan bom.“Mudzrimar adalah perancang letupan bagi beberapa insiden di Jolo, Filipina pada 2020,” katanya menerusi kenyataan hari ini.Di samping itu, menurut Hamzah, suspek yang disyaki berperanan sebagai “keepers” dan terlibat dalam kes penculikan di perairan Tambisan, Tungku, iaitu Ahadin Hussien, Ellam Sajirin @ Nasirin dan Ismurah Jirah juga masih berada dalam senarai dikehendaki ESSCom.“Suspek lain dikehendaki ESSCom ialah Salip Mura, Al Munjir Yadah, Ben Tatoh Quirino, Basaron Ahok, Mujimar Sawadjaan @ Rasad, Marajan @ Manajan Asiri, Jul Aksan Abdurajan @ Halimaw, Jul @ Jun Hasan, Barak Undog @ Alvin, Hamsan Pakkan @ Black Cobra, Sabri Madrasul @ Salip Jul, Hadji Wahad @ Talip, Tampi @ Bunju, Haibin Mubin @ Apo Kuhambo dan Sangbas Parisko,” katanya.Beliau berkata pihaknya akan memperhebatkan lagi operasi khas serta melaksanakan operasi bersepadu di laut dan darat, bagi membanteras sebarang ancaman di ESSZone yang menggugat keselamatan negara.Katanya lagi, orang ramai yang mempunyai maklumat mengenai individu dikehendaki itu, agar menghubungi Pusat Operasi ESSCom di talian 089-863181 atau menyalurkan maklumat menerusi aplikasi Whatsapp di 011-63311072.


Malaysia rugi lebih RM620 juta akibat tidak patuh pengurusan kewangan

Ketidakpatuhan kementerian dan jabatan persekutuan terhadap pengurusan kewangan menyebabkan isu pembayaran tidak teratur, kerugian wang awam dan pembaziran kepada kerajaan berjumlah RM620.07 juta pada 2020.Ketua Audit Negara Nik Azman Nik Abdul Majid berkata daripada RM510.49 juta pembayaran tidak teratur, RM499.19 juta melibatkan bayaran tuntutan perkhidmatan penyenggaraan tanpa pengesahan di Majlis Keselamatan Negara (MKN).Sementara itu, daripada RM104.79 juta kerugian wang awam, RM81.69 juta merupakan penalti belum tuntut dan tidak dikenakan Jabatan Imigresen manakala pembaziran RM4.79 juta melibatkan peralatan lewat diterima dan tidak dipasang di Istana Budaya.“Bagi membolehkan tindakan pembetulan dan penambahbaikan diambil, ketua audit negara mengemukakan 29 syor, iaitu empat syor untuk pengesahan penyata kewangan dan 25 syor untuk pengauditan pematuhan kementerian dan jabatan Persekutuan untuk dipertimbangkan pelaksanaannya oleh kementerian dan jabatan,” katanya.Beliau berkata demikian dalam kenyataan kepada Bernama berhubung Laporan Ketua Audit Negara (LKAN) mengenai Penyata Kewangan Kerajaan Persekutuan serta Pengauditan Pematuhan Kementerian dan Jabatan Persekutuan Tahun 2020 yang dibentang di Dewan Rakyat hari ini.Nik Azman berkata pengauditan pematuhan melibatkan sejumlah RM899.44 juta dilaksanakan terhadap tiga kementerian dan lima jabatan Persekutuan meliputi aspek pengurusan kontrak berjumlah RM772.40 juta, perolehan kerajaan (RM54.8 juta) dan kutipan hasil (RM72.24 juta).Sementara itu, dalam Penegasan Perkara (Emphasis of Matter) mengenai Penyata Kewangan Kerajaan Persekutuan, ketua audit negara menyatakan hutang kerajaan persekutuan pada 2020 berjumlah RM879.560 bilion atau 62.1% daripada Keluaran Dalam Negeri Kasar (KDNK).Hutang persekutuan meningkat sebanyak RM86.562 bilion atau 10.9% berbanding RM792.998 bilion atau 52.4% pada tahun 2019.Menurut ketua audit negara, sebanyak 50.4% atau RM98.058 bilion daripada RM194.555 billion pinjaman baru pada 2020 digunakan untuk membiayai bayaran balik prinsipal pinjaman yang matang.“Ini menunjukkan kerajaan bergantung kepada pinjaman baru untuk membayar pinjaman matang dan penggunaan dana Kumpulan Wang Pembangunan berjumlah RM8.265 bilion bagi pelunasan Liabiliti Inisiatif Pembiayaan Swasta dan Komitmen Jaminan,” katanya.Selain itu, sejumlah RM2.65 bilion digunakan untuk membayar perbelanjaan perkhidmatan sokongan hospital dan klinik di kementerian kesihatan serta penyenggaraan fasiliti di kementerian pendidikan yang sebelum ini dibayar menggunakan peruntukan belanja mengurus.“Dana Kumpulan Wang Pembangunan yang dibiayai melalui pinjaman sepatutnya digunakan untuk membiayai projek pembangunan fizikal yang menyumbang kepada pembentukan modal baharu yang boleh meningkatkan pembangunan Negara serta mempunyai kesan pengganda yang tinggi untuk menjana aktiviti ekonomi,” katanya.Sementara itu, hasil kerajaan persekutuan merosot 14.9% kepada RM225.075 bilion pada 2020 berbanding RM264.415 bilion tahun sebelumnya manakala perbelanjaan Covid-19 berjumlah RM38.019 bilion.Perbelanjaan mengurus pula merosot 14.7% kepada RM224.6 bilion, iaitu penurunan sebanyak RM38.743 bilion berbanding tahun 2019 manakala perbelanjaan pembangunan pula berjumlah RM51.36 bilion, iaitu pengurangan sebanyak RM2.813 bilion atau 5.2% berbanding RM54.173 bilion pada 2019.Nik Azman berkata secara keseluruhan, kerajaan persekutuan mengalami defisit berjumlah RM87.645 bilion dengan nisbah defisit kepada KDNK pada kadar 6.2%, berbanding 3.4% atau RM51.37 bilion pada 2019.Menurut kenyataan itu LKAN ini mengandungi tiga komponen utama iaitu pengesahan penyata kewangan kerajaan persekutuan bagi tahun berakhir 31 Disember 2020, analisis kewangan kerajaan persekutuan dan pengauditan pematuhan kementerian dan jabatan persekutuan.Nik Azman berkata secara keseluruhannya, penyata kewangan kerajaan persekutuan menunjukkan gambaran yang benar dan saksama tentang kedudukan kewangan kerajaan bagi tahun berakhir 31 Disember 2020 dan rekod perakaunannya diselenggarakan dengan teratur dan kemas kini.Ia merupakan pembentangan LKAN kedua di Dewan Rakyat tahun ini selepas LKAN Tahun 2019 Siri 2 dibentangkan pada 28 September lepas dan hari ini juga, Jabatan Audit Negara memberi taklimat kepada ahli-ahli Jawatankuasa Kira-Kira Wang Negara di Parlimen berhubung isu-isu utama penemuan Audit.LKAN ini boleh diakses oleh orang awam di laman sesawang http://www.audit.gov.my mulai 10.10 pagi ini manakala isu-isu dalam LKAN Pengauditan Pematuhan Kementerian dan Jabatan Persekutuan Tahun 2020 pula akan dimuat naik di Portal Auditor General’s Dashboard (AGD) mulai pukul 11 pagi.


Wan Saiful sahkan tidak lagi pegang jawatan pengerusi PTPTN

Ketua Penerangan Bersatu Wan Saiful Wan Jan hari ini mengesahkan tidak lagi memegang jawatan pengerusi Perbadanan Tabung Pendidikan Tinggi Nasional (PTPTN).
Beliau berkata ia berikutan kontrak perkhidmatannya dengan perbadanan itu telah tamat  pada 17 Jun lepas dan tidak diperbaharui.
“Setakat saya duduk di PTPTN selama empat tahun saya agak bangga dengan rekod yang diusahakan di PTPTN.
“Sebab kita fokus penyelesaian jangka panjang kepada masalah hutang anak muda dan penyelesaiannya ialah dengan menggalakkan penabungan,” katanya kepada pemberita selepas menyempurnakan majlis ibadah korban di Kampung Machang, Tunjang hari ini.
Beliau berkata ketika mengambil alih jawatan pengerusi PTPTN, kutipan deposit tahunan perbadanan itu adalah sekitar RM700 juta dan selepas empat tahun kutipan kini mencecah RM4 bilion setahun.
Menurutnya, jumlah itu menunjukkan hasil telah diusahakan PTPTN sepanjang tempoh itu selain pemberian moratorium pembayaran semula pinjaman yang membantu peminjam ketika tempoh perintah kawalan pergerakan.
Wan Saiful yang juga bekas ketua pegawai eksekutif Institut Demokrasi dan Hal Ehwal Ekonomi (Ideas) dilantik sebagai pengerusi PTPTN berkuat kuasa 18 Jun 2018.


Orang kuat Amanah rayu Agong isytihar darurat tangguh PRN Johor

Orang kuat Amanah hari ini merayu kepada Yang di-Pertuan Agong Sultan Abdullah Sultan Ahmad Shah supaya mengisytiharkan darurat bagi menangguhkan Pilihan Raya Negeri (PRN) Johor, memetik kebimbangan varian Omicron yang telah menyebabkan angka kes Covid-19 melonjak.Menurut Mazlan Aliman, penangguhan pilihan raya dengan pengisytiharan darurat pernah dilakukan sebelum ini di PRN Sarawak dan pilihan raya kecil (PRK) di dua buah negeri.“Patik merayu kepada Yang Di-Pertuan Agong untuk mengisytiharkan darurat bagi menangguhkan PRN Johor.“Ia dilakukan terhadap PRN Sarawak, PRK Batu Sapi dan PRK Gerik atas alasan yang sama,” katanya dalam sebuah kenyataan hari ini.Perintah darurat pertama kali diisytiharkan pada Januari tahun lalu, ketika Muhyiddin Yassin menjadi perdana menteri selepas peningkatan mendadak kes baru jangkitan Covid-19 di seluruh negara selepas PRN Sabah diadakan pada 2020.Ia adalah susulan daripada pengumuman kedua pelaksanaan perintah kawalan pergerakan (PKP) yang lebih dikenali PKP 2.0 di seluruh negara.Sepanjang tempoh darurat, jawatankuasa khas yang dianggotai 19 orang terdiri daripada pemimpin masyarakat dan ahli politik ditubuhkan bagi menasihati Agong, termasuk mengesyorkan penamatannya.Bagaimanapun, kenyataan Mazlan yang merupakan bekas aktivis popular PAS yang kemudian menyertai Amanah pada awal penubuhannya dilihat tidak senada dengan pemimpin partinya yang sebelum ini sering mendesak darurat yang dilaksanakan bagi membendung pandemic Covid-19 ditamatkan. Ahli Parlimen Shah Alam Khalid Samad dari Amanah adalah antara pemimpin Pakatan Harapan (PH) yang lantang mendesak supaya darurat ditamatkan segera. Beliau bahkan memulakan inisiatif mengumpulkan tandatangan bagi sebuah petisyen mendesak darurat ditamatkan melalui NGO Tamat Darurat yang kemudiannya diserahkan kepada pihak istana.Selain itu, pada Mac tahun lalu, pemimpin PH turut mengadakan himpunan di Parlimen bagi menggesa darurat ditamatkan bagi membolehkan sidang Dewan Rakyat dijalankan.Dalam pada itu, Mazlan berkata keutamaan ketika ini adalah melaksanakan langkah-langkah segera bagi mengekang Covid-19 yang kembali meningkat termasuk menghadkan pergerakan rakyat melalui prosedur operasi standard (SOP).“Nyawa rakyat adalah segala galanya, manakala mandat yang diberi rakyat boleh disekalikan dengan PRU15,” katanya.


Malaysia, syurga bagi ‘pencinta’ kanak-kanak?

Malaysia berisiko menjadi pusat kegiatan jenayah seksual kanak-kanak jika dilihat kepada kelemahan negara dalam menangani permasalahan sedia ada yang berupaya mengembangkan lagi kegiatan golongan pedofilia, pemangsa dan pesalah seksual kanak-kanak.Seperti kes besar pernah direkodkan dalam negara melibatkan warganegara Britain, Richard Huckle, yang ditangkap pada 2014 dan disabitkan 71 pertuduhan kesalahan seksual kanak-kanak dua tahun kemudiannya.Kesemua kesalahan tersebut dilakukan ketika dia bekerja sebagai jurugambar bebas dan tinggal di Kuala Lumpur.Sementara itu, tahun lalu, Alladin Lanim, dari Sarawak dijatuhi hukuman penjara 48 tahun enam bulan selepas berjaya ditangkap bersama ribuan bahan pornografi kanak-kanak di dalam telefon bimbitnya.Di UK pula, seorang pelajar matematik warga Malaysia di Imperial College, Nur Fitri Azmeer Nordin, dijatuhi hukuman penjara lima tahun atas kesalahan memiliki lebih dari 30,000 imej dan video lucah kanak-kanak oleh Mahkamah Southwark Crown, London.Persoalan banyak timbul mengenai pengurusan bagi kes-kes sebegini di Malaysia berpunca daripada empati orang ramai terhadap mereka yang ditangkap dan disabitkan dengan kesalahan itu.Ia boleh dilihat dalam kes Nur Fitri yang sekali lagi mengejutkan Malaysia apabila dilaporkan sedang melanjutkan pelajaran di sebuah universiti awam di Bangi, Selangor.Pengumuman itu mencetuskan perdebatan hangat di media sosial di mana rata-rata pengguna maya menyuarakan kebimbangan terhadap keselamatan kanak-kanak di kawasan itu selepas menyedari penjenayah pedofil berbahaya berada berdekatan mereka.Namun, bagi penyelia ijazah kedoktoran Fitri di universiti tersebut, beliau dilaporkan menyebut bahawa individu itu sebagai berkelakuan baik dan sememangnya seorang yang genius.Ini memberi satu gambaran seolah-olah, “tidak mengapa anda buat jahat asalkan anda bijak”.Mengikut statistik yang pernah diberikan oleh bekas menteri pendidikan Mahdzir Khalid pada 2010, sebanyak 15 laporan cikgu mencabul sejak tahun itu dan kesemua mereka sudah ditukarkan tapi masih terus mengajar.MalaysiaNow masih menunggu statistik terbaru berhubung masalah ini dengan pihak kementerian pendidikan.Pada 2019, bekas pengarah bersama Tenaganita mendiang Aegile Fernandez mendedahkan ramai pedofil asing mula melawat Malaysia untuk melakukan hubungan seks dengan kanak-kanak berikutan tindakan keras di negara-negara lain.Setahun selepas kenyataan Fernandez itu, pandemik Covid-19 melanda hampir di seluruh dunia menyaksikan pintu masuk antarabangsa ditutup.Bagaimanapun, persoalannya, adakah sekatan pergerakan yang dilaksanakan itu bermaksud, jenayah pedofil tidak lagi berlaku?Pengarah Eksekutif Tenaganita Glorene Das berkata pihaknya tetap menerima beberapa aduan sejak Mac 2020 hingga tahun lalu melibatkan jenayah seksual kanak-kanak walaupun tidak banyak kes direkodkan.Katanya, kes-kes tersebut sudah pun terlibat dengan siasatan oleh Interpol, unit cawangan khas polis dan lain-lain pihak yang berkaitan.Bagaimanapun, kini, pintu sempadan antarabangsa sudah mula dibuka untuk pelancong luar, satu lagi keadaan yang membimbangkan kerana kehadiran pedofil sangat sukar dikesan melalui mata kasar.“Mereka ini bukan warganegara Malaysia. Kebanyakan mereka dari Australia, orang British dan ada juga dari negara-negara Eropah.“Mereka mampu untuk datang dan tinggal di sini macam raja dan permaisuri. Mereka tak perlu lalui pemeriksaan imigresen seperti pekerja-pekerja asing dari Bangladesh yang selalunya ditahan, jadi saspek itu dan ini,” katanya kepada MalaysiaNow.Jelas Glorene, layanan serta pemikiran orang tempatan terhadap golongan ini sangat berbeza sekali gus telah memberikan kesan buruk kepada negara.Orang tempatan seringkali menganggap mereka sebagai golongan terpelajar dan profesional yang memiliki pelbagai kepakaran dan berkhidmat di Malaysia.Tanpa sedar, kata Glorene, tanggapan itu akhirnya memusnahkan hidup segelintir kanak-kanak di Malaysia.Bahan lucah mudah diaksesTinjauan menunjukkan akses untuk mendapatkan bahan-bahan lucah melibatkan kanak-kanak amat mudah di MalaysiaBeberapa chatroom dengan menggunakan nama seperti “budak sekolah”, “budak seksi” dan “anak-anak comel”.Malahan, sewaktu pandemik, Malaysia disenaraikan antara negara yang paling banyak melayari internet untuk pornografi kanak-kanak.Kenyataan itu turut disokong oleh Jabatan Siasatan Jenayah Bukit Aman yang mendapati berlaku peningkatan terhadap kegiatan pornografi kanak-kanak.Aktivis sosial, Mohd Fairuz Abu berkata kurangnya pendedahan dan advokasi kepada ibu bapa dalam permasalahan ini menyebabkan mereka tidak sedar bahawa anak masing-masing terdedah kepada bahaya pedofilia.Paling ketara, katanya, sikap ibu bapa yang suka memuat naik gambar anak-anak mereka dengan kerap dan boleh dilihat oleh umum.Ini termasuklah para selebriti yang gemar mencipta akaun media sosial untuk anak masing-masing sekali gus menarik perhatian dan kehadiran pesalah pedofil.“Dulu pernah tular juga hal mirip-mirip begini. Datang seorang individu dalam ‘group’, kenalkan diri sebagai doktor. Kemudian minta gambar faraj budak perempuan katanya nak periksa kalau ada keputihan.“Berderu emak-emak meletakkan gambar kemaluan anaknya di situ, siap tanya, adakah ini normal? Kalau individu itu menyamar macam mana? Kalau dia sebarkan gambar-gambar itu dalam laman web lucah kanak-kanak?“Ini yang masalah, susah nak kawal sebab ibu bapa juga tidak ada kesedaran tentang hal ini.” katanya kepada MalaysiaNow.Nasib kanak-kanak hilang?Sementara itu, Glorene turut mempersoalkan nasib-nasib kanak-kanak yang dilaporkan hilang di Malaysia sejak sekian lama tanpa khabar berita.Sebanyak 4,471 kes kehilangan kanak-kanak berumur 18 tahun ke bawah dilaporkan dari 2017 hingga 1 September tahun lalu.Soalnya, adakah mereka ini juga mangsa kepada jenayah pedofil?“Saya tak tahu, saya cuma ajukan soalan ini. Ini satu soalan yang penting untuk kita sentiasa berwaspada.“Kita tidak boleh berterusan cakap, oh kanak-kanak ini hilang, kanak-kanak ini dah dijumpai.“Kita harus pergi lebih mendalam. Mengapa ia terjadi, satu kes kepada satu kes,” katanya.Di Malaysia, statistik kanak-kanak yang hilang bukan sahaja meliputi kanak-kanak warganegara tetapi juga kanak-kanak pelarian yang mencari perlindungan di negara ini.“Malangnya, untuk beberapa kes dibiarkan begitu sahaja (ditutup) dan ada juga yang separuh jalan. Kita tidak tahu apa punca dan pengakhirannya.“Jika kita boleh berkongsi kisah di sebaliknya, hasil siasatan. Sudah pasti kita boleh kenal pasti masalah sistem yang kita ada.”Dengan cara itu, kata Glorene, kelemahan sistem-sistem yang ada pada pihak-pihak tertentu akan dibongkar dan kegagalan negara akan terserlah.Ini mengakibatkan ramai pihak memilih untuk berdiam diri dan tidak bercakap mengenainya kononnya kerana tidak mahu memalukan imej negara.“Apabila kita tidak bercakap mengenainya, tidak bermakna ianya tidak berlaku.”


Tiada parti dominan dalam era baru politik negara, kata PM

Tiada parti yang dominan dalam era baru politik negara hari ini, kata Perdana Menteri Muhyiddin Yassin hari ini.“Kita memasuki era baharu dalam politik negara kita,” kata Muhyiddin dalam ucapan secara maya sempena Perhimpunan Agung MIC hari ini.“Tidak ada mana-mana parti yang boleh mendakwa bahawa merekalah parti yang paling dominan dan lebih berhak untuk memegang tampuk kuasa dengan memperkecilkan peranan parti-parti lain. Ini politik lama.”Kenyataan Muhyiddin itu dikeluarkan seminggu selepas Perhimpunan Agung Umno yang menyaksikan desakan agar parti Melayu itu kembali menjadi dominan.Selain itu, Umno turut memutuskan hubungan dengan Bersatu pada Pilihan Raya Umum ke-15 (PRU15) selain mendesak menteri-menterinya meletakkan jawatan daripada kerajaan Perikatan Nasional (PN).Muhyiddin berkata, dalam era politik baru ini, semua parti mempunyai peranan dan sumbangan yang sama penting untuk menjaga kebajikan rakyat dan memajukan negara.“Kerana itu, kita perlu mengamalkan budaya politik yang berasaskan kepada persefahaman, perundingan dan konsensus dalam mencari jalan terbaik untuk memelihara kestabilan politik, membela nasib rakyat dan memacu kemajuan negara,” katanya.“Dalam apa sahaja hala tuju politik yang diambil oleh parti politik, pertimbangan utamanya mestilah kepentingan rakyat dan negara, bukan kepentingan individu atau kelompok yang kecil.”Muhyiddin berkata, semua parti politik termasuk MIC perlu mengambil kira kepentingan rakyat dan negara dalam menentukan hala tuju.“Saya ingin mengucapkan terima kasih kepada MIC yang terus memberikan sokongan kepada kerajaan PN.“Ini adalah satu tindakan yang rasional kerana dengan sokongan MIC ini, kerajaan Perikatan Nasional dapat terus berfungsi dengan baik dalam mentadbir negara dan memberi khidmat yang terbaik kepada rakyat, terutamanya dalam waktu yang sukar ini.”Muhyiddin berkata, beliau berharap sokongan MIC kepada PN, bukan sahaja pada masa ini, tetapi juga pada masa yang akan datang.“Saya percaya sekiranya kita berada pada landasan yang sama, dalam saf yang sama, kita akan dapat bersama-sama menyumbang kepada kemajuan dan kemakmuran negara yang pastinya akan memberikan manfaat besar kepada semua rakyat tanpa mengira kaum.”


MetMalaysia beri amaran ribut petir, banjir hingga November

Jabatan Meteorologi Malaysia (MetMalaysia) hari ini berkata ribut petir dan hujan lebat dijangka berlaku dari Oktober hingga November ketika fasa peralihan monsun menandakan berakhirnya monsun barat daya.
Dalam satu kenyataan, ia berkata fasa peralihan itu dijangka bermula pada 3 Oktober dan berterusan sehingga bulan berikutnya.
“Semasa fasa peralihan monsun, rantau negara akan menerima tiupan angin lemah dari pelbagai arah yang sesuai untuk kejadian ribut petir yang lazimnya membawa hujan lebat berserta angin kencang dalam jangka masa yang singkat.
"Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta tengah Sarawak,” katanya sambil menambah keadaan cuaca ini boleh menyebabkan banjir kilat dan kerosakan struktur yang tidak kukuh.
MetMalaysia juga menasihatkan orang ramai untuk lebih berwaspada dalam tempoh ini, dan sentiasa pekak dengan amaran cuaca.
Menurutnya, orang ramai boleh mendapatkan maklumat di laman sesawang rasminya, aplikasi myCuaca, dan platform rasmi MetMalaysia.


Lebih 1,000 pendatang Myanmar dihantar pulang hari ini

Seramai 1,086 pendatang tanpa izin warga Myanmar yang ditahan dalam depot-depot Imigresen di seluruh negara sejak tahun lepas dihantar pulang melalui Pangkalan Tentera Laut Diraja Malaysia (TLDM) Lumut hari ini.Ketua Pengarah Imigresen Khairul Dzaimee Daud berkata program penghantaran pulang itu dilaksanakan pihaknya dengan kerjasama Angkatan Tentera Malaysia (ATM) khususnya TLDM, Pasukan Petugas Kebangsaan (NTF) dan pihak Kedutaan Myanmar.“Semua tahanan yang dihantar pulang merupakan pendatang tanpa izin warga Myanmar dan tidak melibatkan etnik Rohingya atau pencari suaka. Kesemua mereka yang dihantar pulang menaiki tiga buah kapal Tentera Laut Myanmar itu telah bersetuju untuk pulang secara sukarela tanpa paksaan mana-mana pihak,” katanya dalam kenyataan hari ini.Beliau berkata program penghantaran pulang itu merupakan sebahagian daripada aktiviti berterusan proses pengusiran oleh Jabatan Imigresen bagi tahanan yang ditempatkan di depot Imigresen.Katanya, proses pengusiran pada tahun lepas berjalan agak perlahan berikutan kebanyakan negara menutup pintu sempadan masing-masing.“Jabatan ini, melalui kementerian dalam negeri (KDN) dan Wisma Putra akan terus berusaha untuk mendapatkan persetujuan negara-negara terbabit seperti Vietnam, Indonesia, Bangladesh dan lain-lain supaya membawa pulang rakyat mereka yang kini ditahan dalam depot-depot Imigresen dalam jumlah yang besar.“Jabatan Imigresen merakamkan ucapan terima kasih atas kerjasama semua pihak khususnya TLDM dan NTF dalam menjayakan program penghantaran pulang ini,” katanya.


Kes harian kekal di paras 1,300, 2 lagi terkorban

1,330 kes baru Covid-19 direkodkan hari ini menjadikan jumlah keseluruhan sebanyak 4,516,319 kes.Sebanyak 1,881 pesakit turut dilaporkan sembuh, menjadikan jumlah keseluruhan kes sembuh sebanyak 4,458,999.Ketika ini, 21,630 kes aktif direkodkan, dengan 20,659 atau 95.5% daripadanya sedang menjalani kuarantin kendiri.Dalam pada itu, 25 (0.1%) kes kini berada di pusat kuarantin sementara 924 (4.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 22 kes dan 11 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 57.6% dengan kes Covid-19 merangkumi 4.9%.Dua lagi korban termasuk satu kes kematian sebelum tiba di hospital dilaporkan menjadikan kes keseluruhan kematian adalah sebanyak 35,690 orang.


Di bawah pindaan Perlembagaan, ahli Parlimen lompat parti akan hilang kerusi, kata PM

Seseorang  ahli Parlimen yang dipilih oleh rakyat pada pilihan raya akan hilang kerusi yang dimenanginya jika wakil rakyat itu bertukar parti atau lebih sinonim dengan istilah "lompat parti".
Perkara itu terkandung dalam Rang Undang-Undang Perlembagaan (Pindaan) (No. 3) mengenai peruntukan Larangan Ahli Parlimen Bertukar Parti yang dibentang untuk bacaan kali kedua oleh Perdana Menteri Ismail Sabri Yaakob di Dewan Rakyat hari ini.
Pindaan Perlembagaan yang digubal itu mengandungi empat perenggan dan enam fasal, dengan empat daripadanya adalah fasal baharu.
“Fasal baharu 4 bertujuan untuk memasukkan perkara baru 49A ke dalam Perlembagaan Persekutuan untuk memperuntukkan bahawa seseorang ahli Dewan Rakyat hendaklah terhenti menjadi ahli Dewan itu dan kerusinya hendaklah menjadi kosong sebaik sahaja suatu tarikh kekosongan luar jangka dipastikan oleh Yang Dipertua Dewan,” kata Ismail.
Beliau berkata perkara sama turut terpakai kepada ahli Parlimen Bebas yang setelah dipilih ke Dewan Rakyat menyertai suatu parti politik.
“Mana-mana ahli Dewan Rakyat yang bertukar parti politik atau mana-mana ahli Dewan Rakyat yang meninggalkan parti politik yang beliau menjadi calon semasa pilihan raya untuk menjadi Ahli Dewan Rakyat Bebas, akan terhenti menjadi ahli Dewan Rakyat dan perlu mengosongkan kerusi,” katanya.
Ismail berkata bagaimanapun seseorang ahli Parlimen tidak akan kehilangan kerusinya jika wakil rakyat itu dipecat daripada partinya atau sekiranya parti politiknya terbubar atau dibatalkan pendaftarannya.
Rang undang-undang itu juga memansuhkan larangan bertanding selama lima tahun terhadap mereka yang meletak jawatan sebagai Ahli Parlimen.
“Fasal baharu 3 bertujuan untuk memotong Fasal (6) Perkara 48. Pemotongan ini akan membolehkan mana-mana Ahli Dewan Rakyat yang melepaskan keahliannya untuk bertanding semula pada bila-bila masa selepas dia melepaskan keahliannya dalam Dewan Rakyat dan dengan demikian kehilangan kelayakan untuk menjadi Ahli Dewan Rakyat bagi tempoh lima tahun tidak lagi terpakai,” katanya.
Ismail berkata turut dimasukkan dalam rang undang-undang itu ialah kuasa Yang di-Pertuan Agong, boleh dengan kebenaran ketua negeri untuk menjadikan undang-undang ini terpakai di peringkat negeri menerusi pewartaan.


Jerman longgar peraturan sekatan Covid-19

Canselor Jerman Angela Merkel pada Rabu bersetuju untuk melonggarkan undang-undang sekatan bagi membendung Covid-19 di negara itu.Kelonggaran itu akan dilaksanakan secara bertahap selepas pentadbiran beliau ditekan di samping menerima aduan rasa tidak puas hati rakyat negara itu tujuh bulan sebelum pilihan raya umum dijadualkan.Selepas sembilan jam bermesyarat, Merkel dan 16 lagi pemimpin negara itu mengumumkan rancangan bertahap bagi melonggarkan undang-undang sekatan Covid-19 walaupun kebimbangan mengenai penularan varian virus Covid-19 masih wujud di negara itu.“Hari ini, kita boleh bercakap mengenai harapan dan transisi ke fasa baru dalam melawan pandemik ini,” kata canselor itu.Merkel berkata kelonggaran undang-undang yang diumumkan adalah bersyarat selain ia turut disifatkan sejajar dengan program vaksinasi.Kelonggaran tersebut turut diumumkan selepas warga Jerman didapati sukar untuk meneruskan kehidupan dan perniagaan.Tinjauan YouGov baru-baru ini mendapati 35% penduduk Jerman menyokong perintah sekatan yang dilaksanakan ketika ini. Peratusan menurun itu dicatat selepas sokongan sebanyak 73% dicapai pada awal pandemikSejak Isnin lalu, warga Jerman dibenarkan untuk bersosial semula, dengan pertemuan ahli dua rumah boleh diadakan termasuk kanak-kanak.Ketika ini, sebuah keluarga hanya boleh menerima seorang tetamu di Jerman.Kedai buku, bunga dan taman rekreasi turut dibuka semula di seluruh negara selain kedai gunting rambut dan sebahagian sekolah.


Peruntukan penyelenggaraan sekolah tidak lagi diagihkan berasaskan kaum

Kementerian Pendidikan (KPM) memperkenalkan formula baru dalam pengagihan peruntukan penyelenggaraan sekolah yang tidak lagi dilakukan berasaskan kepada kaum akan tetapi memfokuskan kepada sekolah kerajaan dan bantuan kerajaan yang lebih memerlukan perhatian khusus.Berbeza dengan tahun-tahun sebelumnya, bagi Belanjawan 2021, KPM menyediakan konsep kiraan atau formula penetapan siling agihan penyelenggaraan yang dikatakan lebih telus mengambil kira bilangan sekolah dan bukannya jenis sekolah.Menteri Pendidikan Radzi Jidin berkata sebanyak RM800 juta peruntukan keseluruhan akan digunakan untuk tujuan itu dengan RM620 juta peruntukan untuk semua 10,223 sekolah kerajaan dan bantuan kerajaan.“Asas perkiraan adalah berdasarkan purata daripada peruntukan RM620 juta bagi 10,223 buah sekolah, iaitu sebanyak RM60,648 setiap sekolah.“Bagaimanapun, ini bukan bermakna kita beri sejumlah wang itu kepada setiap sekolah. Mereka perlu memohon seperti biasa dan kita akan teliti permohonan,” katanya pada satu sidang media khas di Kuala Lumpur hari ini.“Asas perkiraan adalah berdasarkan purata daripada peruntukan RM620 juta bagi 10,223 buah sekolah, iaitu sebanyak RM60,648 setiap sekolah.Katanya, formula siling agihan penyelenggaraan itu hanya melibatkan sekolah kerajaan dan sekolah bukan kerajaan dan tidak melibatkan sekolah-sekolah lain seperti sekolah tahfiz dan sekolah pondok berdaftar kerana berada di luar bidang kuasa KPM.Pada sidang media itu Radzi berkata, siling peruntukan bagi sekolah bantuan kerajaan dikira berdasarkan 90% daripada purata tersebut didarabkan dengan bilangan 1,930 buah sekolah bantuan kerajaan.“Ini menjadikan siling peruntukan untuk sekolah bantuan kerajaan adalah sebanyak RM105 juta,” katanya.“Manakala, siling peruntukan bagi 8,293 buah sekolah kerajaan pula adalah berdasarkan peruntukan penyelenggaraan sekolah sebanyak RM620 juta ditolak siling sekolah bantuan kerajaan. Ini menjadikan siling peruntukan untuk sekolah kerajaan ialah RM515 juta.”Katanya, dengan cara ini, peruntukan tahunan sektor pendidikan daripada kementerian kewangan boleh digunakan secara optimum.“Kita tekankan kepada tanggungjawab kerajaan untuk selenggara semua sekolah kerajaan. Itu jelas. Saya rasa semua jelas dan faham,” katanya.Katanya, berbeza dengan agihan peruntukan tahun-tahun lalu Belanjawan 2020 membuat agihan untuk peruntukan sekolah secara “one figure” iaitu jumlah tertentu kepada sekolah-sekolah kerajaan dan bantuan kerajaan.Beliau berkata, dengan formula baru itu bukan sahaja agihan yang lebih telus dapat diagihkan tetapi kaedah yang lebih adil digunakan untuk menentukan jumlah agihan kepada sekolah-sekolah di seluruh negara.“Misalannya, akan ada yang kata, kenapa beri peruntukan sebanyak ini kepada sekolah seperti ini sedangkan jumlah pelajar tidak ramai? Itu tidak penting.“Ini kerana, jika sesebuah sekolah memiliki tandas rosak, tidak kisah lah pelajarnya hanya 200 orang, murid-muridnya tetap terjejas,” katanya.Ketika ditanya sama ada jumlah peruntukan sebanyak RM620 juta itu mencukupi bagi tujuan penyelenggaraan kepada semua sekolah, beliau mengakui ia tidak mampu memenuhi semua permohonan yang dihantar oleh pihak sekolah.Bagaimanapun, KPM akan menggunakan peruntukan tersebut sebaiknya bagi memastikan para murid dapat belajar dengan keadaan yang kondusif dan selesa.


1,348 kes baru Covid-19, 5 lagi kematian dilaporkan

Sebanyak 1,348 kes baru Covid-19 dikesan hari ini termasuk 16 jangkitan import, menjadikan angka keseluruhan penularan dalam negara berjumlah 98,737 kata Ketua Pengarah Kesihatan Dr Noor Hisham Abdullah.Katanya, sebanyak 710 pesakit pulih dan dibenarkan pulang, menjadikan jumlah keseluruhan angka sembuh 80,014 kes atau 81%.“Selangor kekal mencatatkan kes harian tertinggi iaitu sebanyak 535 atau 39.7% kes diikuti Kuala Lumpur 226 kes (16.8%) dan Sabah 189 (14%) kes,” katanya dalam sidang media harian.Katanya, kes aktif dengan kebolehjangkitan pula berjumlah 18,279 kes.“Daripada jumlah itu 102 pesakit di tempatkan di Unit Rawatan Rapi termasuk 44 memerlukan bantuan alat pernafasan,” katanya.Dukacita dimaklumkan terdapat lima lagi kematian dilaporkan, menjadikan jumlah mangsa yang maut meningkat kepada 444 orang.Terdapat lima lagi kluster baru dikesan membabitkan Kluster Tapak Bina Jalan Panah di daerah Lembah Pantai, Kuala Lumpur.Kluster Menara Wang pula dikesan di daerah Lembah Pantai, Cheras dan Titiwangsa di Kuala Lumpur. Ia turut melibatkan daerah Petaling, Klang, Sepang dan Hulu Langat di Selangor serta Maran dan Kuantan di Pahang.Tiga lagi kluster dilaporkan adalah Kluster Saga Tengah di daerah Tenom dan Keningau, Sabah; Kluster Kolam Air di Kota Setar dan Kubang Pasu, Kedah serta Kluster Hala Mutiara di daerah Kinta, Perak.


Ahli Parlimen DAP dikecam selepas gesa gelaran ‘Tun’ Mahathir ditarik

Ahli Parlimen Jelutong RSN Rayer dikecam selepas dikatakan membuat tuduhan dangkal dan membuta tuli serta mendakwa dua bekas perdana menteri, Dr Mahathir Mohamad serta Muhyiddin Yassin berhasrat untuk "memusnahkan negara".
Semalam, Rayer di persidangan Dewan Rakyat juga menggesa kerajaan supaya mempertimbangkan penarikan balik gelaran “Tun” daripada Mahathir selepas tular klip video yang mengatakan beliau mengkritik institusi diraja.
"Siapa hak kita untuk menafikan gelaran yang dianugerahkan oleh Raja-raja Melayu," kata Ketua Pemuda Umno Dr Akmal Saleh kepada MalaysiaNow.
Mahathir dianugerahkan Darjah Kebesaran Seri Maharaja Mangku Negara yang membawa gelaran "Tun" pada tahun 2003 sebaik sahaja bersara sebagai perdana menteri buat kali pertama pada ketika itu.
Sehingga kini, Mahathir sudah membawa gelaran tersebut bagi tempoh dua dekad.
Dalam pada itu, peguam Rafique Rashid pula menyifatkan Rayer yang juga memiliki profesion yang sama dengannya bagaikan lupa dengan tugas hakikinya sebagai seorang pengamal undang-undang.
Katanya, Rayer seharusnya lebih memahami konsep tidak bersalah sehingga terbukti bersalah.
Menurut Rafique, Rayer juga sepatutnya sudah mengetahui Mahathir sedang disiasat oleh pihak polis dan sudah berikrar untuk memberikan kerjasama sepenuhnya kepada pihak berkuasa berhubung dakwaan menghina Raja-raja Melayu.
Atas sebab itu, Rayer harus membenarkan sistem keadilan itu berjalan sehingga  Mahathir terbukti bersalah di mahkamah.
“Pada dasarnya kalau nak tarik balik gelaran, kemudahan dan semuanya itu harus melalui proses keadilan dan sistem kehakiman.
"Takkanlah sebagai sorang peguam pun beliau masih belum faham konsep 'innocent until proven guilty itu?" katanya kepada MalaysiaNow.
Tiada kebebasan bersuara?
Kenyataan Rayer itu muncul di tengah-tengah suhu terbaru dalam politik negara yang bakal menyaksikan Mahathir dan Muhyiddin kembali bekerjasama menjelang Pilihan Raya Negeri (PRN) akan datang.
Minggu lalu, dalam satu wawancara eksklusif bersama MalaysiaNow, Mahathir tidak menolak kemungkinan akan bekerjasama semula dengan bekas sekutunya itu.
Keesokan harinya, Muhyiddin yang juga pengerusi Perikatan Nasional (PN) menyambut baik hasrat tersebut mengatakan beliau turut bersedia untuk bekerjasama demi masa depan orang Melayu.
Mengulas lanjut, Rafique turut mempersoalkan pendirian Rayer yang selama ini memperjuangkan hak kebebasan bersuara tetapi kenyataan itu seperti memberi maksud bahawa Mahathir kini tidak bebas bersuara.
Pada perkembangan sama, beliau menjelaskan mana-mana gelaran yang dianugerahkan kepada individu hanya boleh ditarik balik oleh Yang di-Pertuan Agong atau Raja-raja Melayu yang mengurniakan darjah kebesaran tersebut.
Ini bermaksud dari segi perundangan, pihak yang menganugerahkan gelaran itu sahaja yang boleh menarik balik apa juga gelaran yang diberikan.
Bukannya pihak kerajaan atau perdana menteri.
"Mengapakah perlu seorang ahli Parlimen yang sepatutnya faham undang-undang negara tapi masih tidak konsep keadilan itu?
"Tidak bersalah hingga terbukti bersalah."
Rafique turut membawa persoalan penting bersandarkan kenyataan Rayer di mana dakwaannya bahawa kerjasama Mahathir dan Muhyiddin adalah untuk "memusnahkan negara" jelas berunsurkan niat jahat.
Menurut Rafique, kenyataan balas antara kedua-dua bekas sekutu itu hanya menyatakan hasrat untuk menyatukan orang-orang Melayu.
"Adakah sekiranya menyatukan orang Melayu itu akan memusnahkan negara?
"Sedangkan bila orang Melayu ini bersatu kalau lihat pada sejarah pun orang British mampu kita kalahkan.
"Bila orang Melayu bersatu, Malayan Union pun kita kalahkan bahkan bila Melayu bersatu merdeka juga negara kita.
"Jadi, di mana kemusnahan negara bila orang Melayu ini bersatu?"
Katanya, seruan Mahathir dan Muhyiddin untuk bersatu juga satu panggilan untuk mengajak kaum itu menghormati Perlembagaan negara.
"Dalam Perlembagaan kita ada hak-hak orang Melayu. Itu sahaja yang dipertahankan oleh Tun (Mahathir).
"Tidak menuju kepada kemusnahan negara."


Bolsonaro kutuk serbuan ke atas bangunan Kongres Brazil

Bekas presiden Brazil Jair Bolsonaro mengecam tindakan penyokongnya yang menyerbu bangunan Kongres Nasional dan pejabat lain kerajaan di ibu negara Brasília, lapor Agensi Akhbar Jerman (dpa).
“Hari ini adalah hari yang menyedihkan bagi Brazil,” kata pemimpin Parti Liberal (PL) Bolsonaro, Valdemar Costa Neto dalam video yang dikeluarkan Ahad.
“Kejadian di Brasília hari ini memalukan kita semua, mereka tidak mewakili parti kami, mereka tidak mewakili Bolsonaro.
"Kami menyokong demonstrasi yang teratur. Tindakan hari ini sungguh memalukan."
Terdahulu, penyokong Bolsonaro yang marah menyerbu Kongres, Mahkamah Agung dan Palácio do Planalto yang menempatkan pejabat presiden.
Bolsonaro, presiden sayap kanan tewas kepada presiden sayap kiri Luiz Inácio Lula da Silva dalam pemilihan peringkat kedua pada Oktober lepas.
Beliau bagaimanapun tidak pernah mengakui kekalahannya secara jelas dalam pilihan raya itu.


660 kes baru Covid-19 hari ini, 350 pesakit pulih

Sebanyak 660 kes baru Covid-19 dilaporkan hari ini dengan sejumlah besar dilaporkan berlaku di Sabah.Sabah mencatatkan 443 kes baru hari ini.Ketua Pengarah Kesihatan Dr Noor Hisham Abdullah berkata peningkatan ketara di Sabah disebabkan saringan yang dilakukan secara besar-besaran oleh pihak kementerian.Katanya, Selangor turut mencatatkan peningkatan kes dengan 76 kes baru dilaporkan, diikuti Kedah (60); Pulau Pinang (23); Wilayah Persekutuan Labuan (19); Perak (16); Johor (10); Kuala Lumpur (10); Negeri Sembilan (2) dan Pahang (1).“Daripada jumlah keseluruhan kes hari ini 658 merupakan jangkitan tempatan dan dua kes import,” katanya dalam sidang media hariannya.Noor Hisham berkata, terdapat pertambahan empat kes kematian baru menjadikan jumlah 163 orang manakala seramai 350 pesakit telah dibenarkan pulang selepas sembuh sepenuhnya.Katanya kes aktif dengan kebolehjangkitan berjumlah 5,345 dengan 101 pesakit ditempatkan di unit rawatan rapi termasuk 32 memerlukan alat bantuan pernafasan.


63 korban Covid-19 dicatat, kes baru kekal lepasi angka 6,000

Malaysia merekodkan kes baru sebanyak 6,045 menjadikan kes keseluruhan Covid-19 meningkat sebanyak 778,652.Selangor kekal mencatat kes harian tertinggi sebanyak 2,262 disusuli Kuala Lumpur (616), Negeri Sembilan (531), Johor (500), Sarawak (365), Perak (384), dan Kedah (332).Hanya Perlis sahaja yang tidak mencatat sebarang kes hari ini.Negara juga mencatat sebanyak 5,271 kes sembuh menjadikan jumlah keseluruhan kes sembuh meningkat kepada 705,486.Kes aktif dengan kebolehjangkitan pula kini berjumlah 67,669.Dalam pada itu, 917 pesakit ditempatkan di unit rawatan rapi (ICU) termasuk 443 orang memerlukan bantuan alat pernafasan.Malaysia turut mencatat 63 lagi korban akibat Covid-19, menjadikan jumlah mangsa yang maut meningkat kepada 5,497.


Apakah kesan terhadap Najib selepas kehilangan darjah kebesaran?

Penarikan semula darjah kebesaran yang dikurniakan kepada Najib Razak oleh Selangor dan Pulau Pinang dijangka akan menjejaskan lagi populariti bekas perdana menteri itu dalam kalangan pengundi di atas pagar atau golongan yang tidak menyokong Umno atau Barisan Nasional (BN), kata penganalisis.
Pada 12 September, Sultan Selangor Sultan Sharafuddin Idris Shah menarik semula darjah kebesaran yang dikurniakan kepada Najib selepas berunding dengan Dewan di-Raja Selangor.
Najib pada 2004 dikurniakan Keahlian Darjah Kebesaran Seri Paduka Mahkota Selangor (SPMS) Kelas Pertama yang membawa gelaran Datuk Seri dan Darjah Kebesaran Dato' Paduka Mahkota Selangor (DPMS) Kelas Kedua yang membawa gelaran Datuk pada 1992.
Dua hari kemudian, Yang di-Pertua Pulau Pinang Ahmad Fuzi Abdul Razak pula bersetuju dengan keputusan kerajaan negeri membatalkan Keahlian Darjah Utama Pangkuan Negeri (DUPN) yang membawa gelaran Datuk Seri Utama yang dikurniakan pada 2009.
Penarikan semula darjah kebesaran daripada kedua-dua negeri ini dibuat selepas Najib yang juga ahli Parlimen Pekan dihantar ke Penjara Kajang selepas Mahkamah Persekutuan mengekalkan sabitan hukuman penjara 12 tahun dan denda RM210 juta terhadapnya kerana penyelewengan dana RM42 juta SRC International Sdn Bhd.
Sebelum itu, Istana Negeri Sembilan pada 26 Oktober 2018 membatalkan pengurniaan Darjah Kebesaran Seri Utama Negeri Sembilan (SPNS) yang membawa gelaran Datuk Seri Utama kepada Najib yang dikurniakan pada 2005.
Untuk rekod, Najib masih mempunyai lapan darjah kebesaran dari Pahang, Perak, Melaka, Kedah, Pulau Pinang, Perlis, Sabah dan Sarawak.
Penganalisis politik dari USM Ahmad Atory Hussain, berkata penarikan darjah kebesaran dari Selangor dan Pulau Pinang baru-baru ini sememangnya akan menjejaskan reputasi bekas presiden Umno itu apabila ia menambah persepsi negatif terhadap beliau susulan keputusan mahkamah.
"Dengan ketegasan hakim, baru ramai percaya yang Najib memang terlibat dalam salah guna kuasa dan rasuah bertaraf mega," katanya kepada MalaysiaNow.
"Selama ini ada yang menganggap pendakwaan terhadap beliau sebagai propaganda dan fitnah, namun kini sudah terang lagi bersuluh."
Namun begitu,  penganalisis politik dari Institut Hal Ehwal Antarabangsa Singapura Oh Ei Sun melihat perkara ini tidak menjejaskan sokongan dalam kalangan penyokong tegar beliau sama ada dari dalam atau luar Umno.
Katanya, golongan ini mungkin sudah sebati dengan slogan "malu apa bossku" dan menganggap perkembangan ini sebagai pendakwaan yang bersifat politik.
"Justeru, kemungkinan besar sokongan mereka kekal kukuh terhadap Najib, meskipun teguran telah dibuat oleh pihak istana," katanya.
Dalam pada itu, mengulas mengenai persepsi dalam kalangan penyokong Umno yang tidak disifatkan sebagai tegar, Atory menjangkakan sokongan golongan ini akan beralih kepada parti Melayu atlernatif seperti Bersatu, PAS dan Pejuang.
"Tentu sekali situasi ini akan mengubah persepsi sokongan penyokong Umno yang bukan kategori tegar," katanya.
"Sedangkan Pilihan Raya Umum ke-14 (PRU14) lalu di mana kes Najib dianggap fitnah pun sudah ramai penyokong lari ke Bersatu, PAS dan PKR serta Amanah, apatah lagi bila kes ini sudah diputuskan oleh sembilan hakim.
"Tentulah ramai penyokong akan tawar hati dan mula bawa diri mereka."


Lebih 30,000 unit rumah siap dibina tidak terjual pada suku ketiga 2021

Sebanyak 30,290 unit rumah siap dibina bernilai RM19.75 bilion di seluruh negara tidak terjual setakat suku ketiga tahun ini, berbanding 31,112 unit rumah membabitkan nilai RM20.1 bilion pada suku kedua.Timbalan Menteri Perumahan dan Kerajaan Tempatan Ismail Abdul Mutalib berkata berdasarkan data Pusat Maklumat Harta Tanah Negara (Napic), angka itu menunjukkan penurunan 2.64% dalam bilangan unit dan 1.74% dalam nilai pada suku tahun ketiga berbanding suku tahun kedua.“Terdapat penurunan kadar lambakan rumah yang tidak terjual walaupun tidak ketara kerana terdapat pemaju yang menurunkan harga atau memberikan diskaun bagi membolehkan bekalan rumah sedia ada dapat dijual dalam ketidaktentuan ekonomi masa kini.“Ini dibuktikan dengan penurunan indeks harga rumah pada suku ketiga (2021) pada 198.6 mata berbanding suku ketiga 2020 pada 199.9 mata yang menunjukkan penurunan sebanyak 0.7%,” katanya pada sesi soal jawab di Dewan Rakyat hari ini.Beliau menjawab soalan Ahmad Jazlan Yaakub (BN-Machang) mengenai jumlah terkini rumah tidak terjual setakat September lepas.


Biden tandatangan rang undang-undang ubah status maklumat asal usul Covid-19

Presiden Amerika Syarikat (AS) Joe Biden menandatangani rang undang-undang untuk mengubah status maklumat berkaitan asal usul Covid-19 selepas ia diluluskan sebulat suara oleh Kongres, lapor Agensi Anadolu.
"Pentadbiran saya akan terus menyemak semua maklumat sulit berkaitan asal usul Covid-19, termasuk kemungkinan pautan ke Institut Virologi Wuhan.
“Dalam melaksanakan undang-undang ini, pentadbiran saya akan menukar status dan berkongsi sebanyak mungkin maklumat, selaras kuasa perlembagaan saya untuk melindungi pendedahan maklumat yang boleh meletakkan keselamatan negara dalam bahaya,” menurut kenyataan Biden pada Isnin.
Rang undang-undang itu memerlukan Pejabat Pengarah Perisikan Negara untuk mengubah status  semua perisikan berkaitan asal usul wabak itu selepas beberapa pegawai sedia ada, bekas pegawai serta agensi AS menyokong teori bahawa virus itu berasal dari makmal penyelidikan China di bandar Wuhan dan bukannya akibat daripada fenomena alam.
Pada 28 Februari, Pengarah FBI Christopher Wray berkata biro itu menilai bahawa asal usul wabak itu kemungkinan besar adalah insiden makmal di Wuhan dan mendakwa Beijing berusaha untuk melemahkan siasatan AS dan anggota masyarakat antarabangsa yang lain.
Beberapa hari sebelum pengumuman Wray, Jabatan Tenaga mengeluarkan laporan yang  menyatakan "kurang yakin" bahawa kebocoran makmal bertanggungjawab untuk Covid-19.
Bagaimanapun, perisikan asas kekal sulit yang bermakna rakyat Amerika dan pihak yang berminat di seluruh dunia tidak dapat mengaksesnya.


Tiada lagi kerjasama dengan parti mahu ‘bunuh’ Umno

Timbalan Presiden Umno Mohamad Hasan memberi amaran bahawa parti itu sesekali tidak akan bekerjasama dengan mana-mana parti yang akan “membunuh” partinya.Bagaimanapun katanya, jika satu kerjasama dibentuk ia hanya bersandarkan kepada agenda dan kepentingan masa depan yang sama.“Umno mesti mempelopori kerjasama tadbir negara melalui perjanjian kerjasama atau coalition agreement yang berasaskan agenda bersama. Ambil iktibar selepas (PRU14), fix deposit kita hangus begitu sahaja.“Segala rakan dan taulan yang kita dukung selama ini tidak berlengah-lengah tinggalkan kita waktu kita tewas,” katanya kepada perwakilan pada majlis pembukaan Perhimpunan Agung Umno (PAU) 2021 di Kuala Lumpur.Walaupun tidak menyebut apa-apa nama, Mohamad dipercayai merujuk kepada tindakan Barisan Nasional(BN) Sarawak yang meninggalkan gabungan itu dan menubuhkan Gabungan Parti Sarawak (GPS) selepas kekalahan pada Pilihan Raya Umum ke-14 (PRU14).Mengulas lanjut, Mohamad yang lebih dikenali sebagai Tok Mat menegaskan supaya parti itu segera mencari jalan keluar daripada perpecahan politik Melayu dan menjadikannya sebagai identiti parti politik yang paling dominan untuk kaum tersebut.“Bukan sekadar parti besar dengan sorangan tiga juta ahli. Bagi saya, jadi nombor satu parti politik kuat dan dominan di Malaysia. Hanya terkuat boleh jadi teras kepada stabil. Tanpa boleh dirungut-rungut dan diugut-ugut.”Tanpa menamakan mana-mana pihak, beliau berkata Umno tidak lagi boleh bergantung kepada sesiapa sebagai jalan untuk membentuk pakatan yang menerajui kepimpinan kerajaan.Beliau menyifatkan kerjasama dengan blok pembangkang di peringkat pentadbiran pusat adalah sesuatu yang tidak pernah terlintas di sanubari pimpinan Umno dan perwakilan sehingga boleh mencetuskan kekeliruan.“Kita yang sedang memerintah ke atau diperintah? Ada pula yang kata (jadi kerajaan) atas ihsan orang. Sakit hati nak jawab, tapi telan sahajalah.”Naib Presiden Umno Ismail Sabri Yaakob dilantik sebagai perdana menteri selepas Muhyiddin Yassin meletakkan jawatan sebagai perdana menteri kelapan berikutan hilang sokongan majoriti di Parlimen.Ini berlaku selepas sekumpulan ahli Parlimen Umno diketuai Ahmad Zahid Hamidi menarik kembali sokongan terhadap kerajaan Perikatan Nasional (PN) pimpinan Muhyiddin.Ismail dilantik menjadi perdana menteri selepas mendapat sokongan majoriti ahli Parlimen termasuk dari gabungan PN.


Vaksinasi, SOP cukup untuk melawan varian Omicron setakat ini, kata pakar

Varian Covid-19 Omicron yang mencetuskan kebimbangan seluruh dunia baru-baru ini selepas dikesan di lebih 23 negara masih boleh ditangani sekiranya vaksinasi digiatkan dan pematuhan SOP dilakukan, kata pakar kesihatan.Dr Salvatore Chirumbolo, ahli biokimia klinikal dari Universiti Verona di Itali bagaimanapun berkata varian ini tidak kelihatan berbahaya dari segi kadar kematian.“Ia berjangkit dengan cepat namun hanya mengakibatkan jangkitan pada paras sederhana yang boleh diatasi dengan terapi dari rumah tanpa hospitalisasi,” katanya kepada MalaysiaNow.Varian membimbangkan itu didedahkan penyelidik Afrika Selatan minggu lalu, mengakibatkan beberapa negara termasuk Malaysia menutup pintu sempadan kepada pengembara dari negara itu.Meskipun tiada varian Omicron dilaporkan di Malaysia, Menteri Kesihatan Khairy Jamaluddin memaklumkan Malaysia buat sementara waktu tidak akan membenarkan pengembara dari negara-negara yang sudah dilaporkan mempunyai varian Omicron, termasuk lapan negara Afrika, termasuk Afrika Selatan.Beberapa hari lepas, dua pengembara menaiki penerbangan dari Afrika Selatan dan transit di Singapura dikesan positif varian itu.Omicron menjadi kegusaran pakar-pakar kesihatan kerana varian itu dilaporkan mempunyai lebih sedozen mutasi yang berpotensi mengelak vaksin dan menjadi kebal daripada antibodi.Malaysia sudahpun menangguhkan peralihan daripada pandemik ke endemik akibat penularan varian tersebut.Musim perayaan dan pelancongan pada hujung tahun juga menambahkan kebimbangan kepada risiko penyebaran varian itu ke negara ini, apatah lagi Sarawak bakal menyaksikan pilihan raya negeri pada pertengahan bulan ini.Bahkan Yang di-Pertuan Agong, Sultan Abdullah Sultan Ahmad Shah turut menzahirkan kegusaran baginda terhadap mutasi varian itu.Presiden Persatuan Pakar Perubatan Kesihatan Awam, Zainal Ariffin Omar berkata ketika ini masih belum ada maklumat lengkap mengenai ciri-ciri klinikal varian itu, namun katanya mengenakan sekatan terhadap pengembara dari negara berisiko merupakan satu langkah proaktif dan berhati-hati dilakukan kerajaan.“Saya tidak nampak ada keperluan perintah kawalan pergerakan dalam masa terdekat,” katanya kepada MalaysiaNow.“SOP dan vaksinasi masih cukup buat sementara waktu.”Beliau turut menasihati orang ramai untuk tidak terlibat dalam perhimpunan sesak atau keluar negara, selain mengambil dos penggalak.Menerangkan mengenai varian itu, pakar virologi Dr Yahya Mat Arip memberitahu, Omicron mempunyai 50 mutasi yang menjadikannya lebih berbahaya daripada Delta yang masih tersebar di negara ini.“Jumlah mutasi bukan bermakna akan jadi lebih berbahaya. Mutasi pada struktur protein pepaku yg membimbangkan,” katanya kepada MalaysiaNow.“Kalau delta lebih kurang 10 mutasi dari jumlah mutasi berlaku pada protein pepaku. Tetapi tidak semestinya mutasi di pepaku akan menyebabkan lebih bahaya.“Setakat ini tiada maklumat yang menyokong omicron mampu menyebabkan penyakit lebih teruk atau mengelakkan vaksin sedia ada.”Yahya turut bersetuju bahawa masa untuk perintah kawalan pergerakan (PKP) sepenuhnya sudah berlalu memandangkan negara sudah tidak mampu menghadapi satu siri penutupan ekonomi.“Kita kena bergantung kepada SOP pencegahan dan vaksin. Tapi agak malang, pematuhan SOP semakin hari semakin longgar.“Begitu juga dengan dos penggalak, sekali lagi agak malang apabila lebih 40% janji temu dos penggalak tidak dipatuhi,” katanya.Chirumbolo berkata, meskipun beliau gusar dengan prospek perintah berkurung lagi, katanya pendekatan harus berubah kepada pengesanan kontak hanya terhadap individu simptomatik, dan bukannya mereka yang tidak dijangkiti.Felo Kanan Akademi Sains Malaysia, Dr Lam Sai Kit sebelum ini menggesa Malaysia menyertai usaha global dalam berkongsi sekuen genom varian-varian baharu kepada pangkalan data awam seperti GISAID dan melaporkan kemunculan varian kepada Pertubuhan Kesihatan Dunia (WHO).“Kita masih tidak tahu tahap bahaya Omicron, dan sama ada prosedur diagnostik sedia ada menggunakan PCR dan kit ujian antigen masih berkesan dengan baik,” katanya.“Dalam masa beberapa minggu, lebih banyak butiran Omicron akan diketahui, seterusnya kita boleh menyesuaikan respon. Sehingga itu, Malaysia dan dunia mesti bersedia untuk senario terburuk.”


Perbicaraan kes MH17 sambung Jun depan babit Ukraine, Rusia

Peguam Ukraine dan Rusia akan berdepan di mahkamah tertinggi Pertubuhan Bangsa-bangsa Bersatu (PBB) pada 6 Jun, apabila hakim akan mendengar dakwaan Ukraine bahawa Moscow melanggar perjanjian PBB dengan menyokong pihak pemisah pro-Rusia yang dikenal pasti Mahkamah Belanda sebagai bertanggungjawab menembak jatuh pesawat MH17 pada 2014.
Pada November tahun lalu, Mahkamah Belanda mensabitkan kesalahan dua lelaki Rusia dan seorang warga Ukraine kerana peranan mereka dalam menembak jatuh pesawat MH17, dengan semua 298 penumpang dan anak kapal terkorban dalam kejadian itu.
Ketiga-tiga suspek dijatuhi hukuman penjara seumur hidup.
Penerbangan Malaysian Airlines MH17 berlepas dari Amsterdam dan menuju ke Kuala Lumpur ketika ia ditembak jatuh di timur Ukraine pada 17 Julai 2014, sewaktu kemuncak pertempuran antara pihak pemisah pro-Rusia dan tentera Ukraine ketika itu.
Keputusan Belanda juga mendapati bahawa Rusia mempunyai "kawalan keseluruhan" ke atas pasukan Republik Rakyat Donetsk di timur Ukraine mulai pertengahan Mei 2014.
Mahkamah Keadilan Antarabangsa (ICJ), telah menetapkan empat hari perbicaraan pada 6, 8, 12 dan 14 Jun untuk mendengar hujah kedua-dua pihak dalam kes itu.
Kes ini, yang difailkan pada 2017, adalah salah satu daripada dua kes Ukraine yang dibawa terhadap Rusia di mahkamah.
Kes lain, yang difailkan sejurus selepas pencerobohan Rusia pada 2022, berpusat pada dakwaan Moscow bahawa mereka menyerang Ukraine untuk mencegah pembunuhan beramai-ramai.
Ia biasanya mengambil masa beberapa tahun di ICJ untuk mencapai peringkat pendengaran mengenai merit kes itu.


Kerajaan tamatkan perkhidmatan lantikan politik dalam badan berkanun, GLC

Kerajaan pimpinan Perdana Menteri Anwar Ibrahim semalam memutuskan supaya lantikan politik dalam badan berkanun, syarikat Kementerian Kewangan dan syarikat berkaitan kerajaan ditamatkan perkhidmatan secara serta merta.
Dalam sebuah pekeliling ringkas kepada ketua setiausaha kementerian yang dilihat MalaysiaNow, Ketua Setiausaha Negara Mohd Zuki Ali berkata arahan ini perlu dilaksanakan dengan segera.
“Jemaah menteri dan mesyuarat jemaah menteri pada 14 Disember 2022 telah memutuskan supaya pengerusi dan ahli lembaga pengarah bagi badan berkanun persekutuan/ syarikat menteri kewangan (diperbadankan)/ syarikat berkaitan kerajaan serta syarikat pelaburan berkaitan kerajaan lantikan politik untuk ditamatkan dengan segera,” kata Zuki dalam pekeliling itu.
Sebelum ini, kerajaan diketuai Pakatan Harapan (PH) itu turut menamatkan perkhidmatan pemimpin tertinggi kerajaan.
Ini termasuk, Ketua Setiausaha Perbendaharaan Asri Hamidin yang dicutikan dari Kementerian Kewangan dan Ketua Pengarah Perkhidmatan Awam Mohd Shafiq Abdullah yang “dibersarakan”.
Susulan tindakan ke atasnya, Shafiq dalam sebuah kenyataan, menyelar kempen memburukkan reputasi beliau dan mengatakan akan mengambil tindakan undang-undang terhadap pihak yang terlibat dalam “menganiaya” beliau.
Sejak mengambil alih pentadbiran, Anwar mengambil langkah drastik dalam pembentukan Kabinet dengan keanggotaan “lebih kecil” dengan dua timbalan Ahmad Zahid Hamidi dari Umno dan Fadillah Yusof dari Gabungan Parti Sarawak.
Keputusan menamatkan perkhidmatan lantikan politik hari ini dilihat sebagai usahanya untuk mengukuhkan peralihan pentadbiran selepas PH berjaya membentuk kerajaan bersama musuh tradisinya Barisan Nasional (BN) selain parti-parti politik dari Sarawak dan Sabah.


Kerajaan menang rayuan kurangkan ganti rugi kepada waris pemuda mati ditembak pada 2013

Mahkamah Rayuan Putrajaya hari ini membenarkan rayuan kerajaan dan polis untuk mengurangkan jumlah ganti rugi kepada keluarga tiga pemuda yang terbunuh akibat ditembak dalam kejadian di zon perindustrian Glenmarie di Shah Alam, Selangor, 13 tahun lepas.
Panel tiga hakim Mahkamah Rayuan terdiri daripada Azizah Nawawi, S.Nantha Balan dan Mohamed Zaini Mazlan yang membenarkan rayuan itu, mengurangkan jumlah ganti rugi kepada RM649,200.
Perayu, yang didapati bertanggungjawab menyebabkan kematian tiga pemuda itu, merayu terhadap keputusan Mahkamah Tinggi pada 30 Jun 2021, yang memberikan award berjumlah RM1.52 juta kepada keluarga ketiga-tiga pemuda itu dengan setiap keluarga menerima kira-kira RM500,000 sebagai ganti rugi.
Tiga pemuda yang terbunuh dalam kejadian yang berlaku pada 13 Nov 2010 itu ialah Muhammad Shamil Hafiz Shapiei, 15, Mohd Hairul Nizam Tuah, 20, dan Muhammad Hanafi Omar, 22.
Semasa menyampaikan keputusan sebulat suara itu, Azizah berkata mahkamah juga mengetepikan award ganti rugi sebanyak RM100,000 yang diberikan oleh Mahkamah Tinggi kepada keluarga untuk tuntutan di bawah Seksyen 8 Akta Undang-undang Sivil dan RM100,000 untuk ganti rugi teladan.
Mahkamah juga mengetepikan RM100,000 ganti rugi am yang diberikan kepada keluarga dan menggantikannya dengan RM10,000 bagi kematian.
Hakim itu berkata RM100,000 untuk ganti rugi teruk dan RM100,000 untuk misfeasans awam kekal.
Mahkamah juga mengekalkan RM11,200 sebagai tuntutan tanggungan untuk keluarga Mohd Hairul dan RM8,000 dalam tuntutan tanggungan untuk keluarga Muhammad Hanafi.
Ini bermakna setiap keluarga akan mendapat pembayaran ganti rugi sebanyak RM210,000.
Keluarga ketiga-tiga pemuda itu pada mulanya gagal dalam saman mereka di Mahkamah Tinggi pada 2015. Bagaimanapun, Mahkamah Rayuan pada 2016 membatalkan keputusan Mahkamah Tinggi dan memutuskan polis dan kerajaan bertanggungjawab menyebabkan kematian ketiga-tiga pemuda itu.
Mahkamah kemudian memerintahkan kes itu dibawa untuk penilaian ganti rugi di hadapan Pendaftar Mahkamah Tinggi yang kemudiannya memberikan award berjumlah RM207,000 kepada tiga keluarga itu.
Keluarga tersebut yang tidak berpuas hati dengan jumlah itu telah merayu kepada Mahkamah Tinggi Shah Alam agar ganti rugi dinilai semula dan award berjumlah RM1.5 juta diberikan kepada mereka.
Pada 12 November 2013, keluarga tiga pemuda itu memfailkan saman sivil di Mahkamah Tinggi di Shah Alam terhadap ketua polis daerah Shah Alam, ketua polis Selangor, Ketua Polis Negara, kerajaan Malaysia dan pegawai polis.
Saman itu difailkan oleh ibu bapa Shamil, Shapiei Zainal Abidin dan Norhafizah Mad Razali, ibu Hairul Hamidah Kadar dan adik Hairul, Norhaliza Tuah, dan ibu bapa Hanifi, Omar Abu Bakar dan Noriah Darus.
Dalam pembelaan mereka, polis berkata mereka mengesyaki pemuda itu adalah anggota "Geng Minyak", dikatakan terlibat dalam beberapa siri samun di stesen minyak tetapi disangkal oleh keluarga tersebut yang mengatakan ketiga-tiga pemuda itu tidak mempunyai sebarang rekod jenayah
Keluarga tersebut mendakwa pemuda itu dibunuh dalam "gaya pembunuhan" berdasarkan kedudukan peluru memasuki badan mereka.
Peguam Kanan Persekutuan Noerazlim Saidil mewakili kerajaan dan polis manakala peguam Zaid Malek mewakili keluarga pemuda.


NGO minta kerajaan pertimbang benarkan pengeluaran kecemasan KWSP

Enam pertubuhan bukan kerajaan (NGO), yang mewakili kira-kira 320,000 pencarum Kumpulan Wang Simpanan Pekerja (KWSP) yang mempunyai baki simpanan RM100,000 ke atas, menyeru agar kerajaan membenarkan pencarum membuat pengeluaran kecemasan secara bersasar segera.
Antara NGO terlibat adalah Global Human Rights Federation (GHRF), Pertubuhan Gagasan Inovasi Rakyat Malaysia (PGIRM), Persatuan Pengguna Islam Malaysia (PPIM) dan Independant Living and Training Centre Malaysia.
Presiden GHRF S. Shashi Kumar berkata rakyat sedang bergelut dengan situasi ekonomi negara yang terjejas terus dan tertekan oleh kos kehidupan harian yang kian meningkat.
Beliau berkata para pencarum pada satu sesi dialog pada 4 Februari lepas, telah meluahkan keperitan dan penderitaan hidup akibat pandemik Covid-19 dan sehingga kini tidak dapat memulihkan kehidupan harian termasuk dibelenggu hutang tertunggak akibat kehilangan pekerjaan, pinjaman wang dan kadar bunga yang tinggi, serta gaji bulanan yang tidak dapat menanggung kos harian.
“Terdapat 15.5 juta ahli KWSP setakat Jun 2022 dan bukan semua pencarum yang minta buat pengeluaran. Oleh itu, kerajaan perlu beri pertimbangan untuk membenarkan individu yang terdesak membuat pengeluaran, supaya membantu mereka untuk memulakan hidup semula serta menempuh waktu yang susah ini,” katanya.
Shashi berkata demikian kepada pemberita selepas menyerahkan memorandum untuk perhatian Perdana Menteri Anwar Ibrahim, supaya dapat membenarkan pencarum yang layak membuat pengeluaran segera.
Memorandum itu diterima pegawai khas setiausaha sulit kanan di Jabatan Perdana Menteri, Muhammad Fikri Khalid di Putrajaya hari ini.


Seramai 43,019 pelajar sekolah menengah dikesan merokok

Saringan yang dijalankan terhadap 1.3 juta pelajar sekolah menengah menerusi  program Kesihatan Oral Tanpa Asap Rokok (Kotak) tahun lalu mendapati seramai 43,019 pelajar terlibat dengan tabiat merokok.
Timbalan Menteri Kesihatan Lukanisman Awang Sauni berkata dalam tempoh yang sama hasil saringan yang dijalankan terhadap 2 juta pelajar sekolah rendah mengesan seramai 341 murid turut terjebak dengan perbuatan itu.
“Murid yang dikenal pasti merokok diberikan intervensi berkenaan rokok, manakala murid yang tidak merokok diberikan pendidikan kesihatan berterusan bagi memastikan mereka kekal tidak merokok,” katanya pada sesi soal jawab di Dewan Negara hari ini.
Beliau berkata demikian menjawab pertanyaan Senator N. Balasubramaniam yang ingin tahu perkembangan terkini pihak Kementerian Kesihatan dalam Generasi Penamat-Anti-Rokok (GEGAR-18) dan sejauh manakah kempen ini berhasil.
Lukanisman berkata Kementerian Kesihatan (KKM) akan terus memperkasa dan memperluaskan program Gegar-18 yang bertujuan memberi pengetahuan perundangan dan pendidikan berterusan untuk mewujudkan persekitaran bebas dari sebarang bentuk amalan merokok.
“Kempen ini juga dijalankan bagi memastikan kumpulan Gegar-18 ini kekal bebas rokok sepanjang hayat mereka. Kempen Gegar-18 juga telah dijalankan di sembilan Institusi Pengajian Tinggi (IPT) dengan kerjasama Yayasan Sukarelawan dan Kementerian Pendidikan tinggi.
“Selaras dengan kempen Gegar-18 ini juga, sebanyak 19 kampus universiti telah melaksanakan program MQUIT Universiti dan buat saringan serta intervensi untuk menghentikan tabiat merokok dalam kalangan pelajar pengajian tinggi,” katanya.
Katanya KKM juga akan terus memperluaskan kempen Gegar-18 bagi golongan belia yang tidak memasuki mana-mana IPT melalui kerjasama Majlis Belia Malaysia dan pertubuhan lain yang berkaitan.


Lebih 100 guru di Terengganu tolak vaksinasi

Lebih 100 guru di Terengganu menolak untuk menerima suntikan vaksin Covid-19, kata Menteri Besar Ahmad Samsuri Mokhtar hari ini.Beliau berkata jumlah itu hanyalah mewakili peratusan kecil keseluruhan jumlah guru yang berkhidmat di negeri ini.“Saya tidak tahu apa alasan mereka tidak mahu terima vaksin.“Cuma permintaan saya supaya mereka ini mempertimbangkan semula keputusan mereka demi kebaikan semua pihak, termasuk keluarga mereka dan anak-anak murid mereka,” katanya kepada pemberita selepas Istiadat Pembukaan Penggal Keempat Dewan Undangan Negeri (DUN) Ke-14 di Wisma Darul Iman.Ahmad berkata buat masa ini hanya pendekatan memujuk digunakan bagi memastikan guru-guru tersebut bersetuju menerima suntikan vaksin, memandangkan tiada sebarang peraturan atau undang-undang membolehkan sebarang tindakan dikenakan ke atas mereka.Ditanya sama ada guru yang enggan menerima vaksin itu perlu menjalani ujian saringan Covid-19 secara berkala apabila sesi persekolahan dibuka nanti, Ahmad berkata: “Itu mungkin satu cara. Kalau mereka sanggup hendak ‘hadap’ ujian (saringan Covid-19) dua minggu sekali, itu terpulanglah.Sementara itu, Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri Alias Razak ketika ditemui berkata penggunaan katil unit rawatan rapi (ICU) kini masih tinggi iaitu lebih 75% adalah faktor Terengganu belum boleh beralih ke Fasa Tiga Pelan Pemulihan Negara (PPN).“ICU kita perlu 50% (untuk beralih ke fasa tiga), tetapi kita lebih dari 75% sekarang. Hal ini kerana pesakit Covid-19 yang dimasukkan ke ICU adalah selama 21 hari dan ia adalah tempoh yang lama.“Walaupun jumlah harian kemasukan pesakit ke ICU adalah kecil tetapi semakin hari semakin ramai sebab hendak tunggu 21 hari,” katanya dan menjangkakan jumlah penggunaan katil di ICU berkurangan dalam tempoh selewatnya tiga minggu lagi.Dalam perkembangan sama, Dr Alias memaklumkan Pengerusi Jawatankuasa Keusahawanan, Sumber Manusia, Industri Mikro dan Hal Ehwal Penjaja negeri, Mohd Nurkhuzaini Ab Rahman disahkan positif Covid-19 dan kini berada dalam keadaan stabil.Katanya, Adun Kota Putera itu dimasukkan ke Hospital Sultanah Nur Zahirah (HSNZ) sejak lebih seminggu, selepas disahkan positif Covid-19 kerana mengalami demam dan menjangkakan Nurkhuzaini akan dibenarkan keluar daripada hospital dalam masa terdekat.


Gaji penjawat awam tak akan dinaikkan, kata Anwar

Kerajaan tidak mencadangkan kenaikan gaji penjawat awam dalam Belanjawan 2023 kerana ia boleh menyebabkan defisit tinggi, kata Perdana Menteri Anwar Ibrahim.
Anwar yang juga menteri kewangan berkata defisit tinggi boleh mengurangkan keyakinan pelabur terhadap negara kerana mereka tidak yakin ada tekad politik untuk mengurus negara dengan baik.
“Apa masalah kita (sekarang ialah), hutang RM1.5 trilion dan defisit (sekarang) 5.6 peratus dan kalau tambah gaji, defisit jadi 6.5 peratus. Tiada orang datang lagi melabur ke negara kerana dia tidak yakin ada kekuatan tekad politik untuk urus negara dengan baik,” kata beliau kepada media selepas menghadiri Forum Antarabangsa: Pendekatan Madani Mendepani Cabaran Islamofobia, di Putrajaya hari ini
Anwar mengulas kenyataan Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Adnan Mat yang berpandangan tiada sebarang komitmen diberikan kerajaan untuk menilai semula sistem saraan baharu perkhidmatan awam melalui model gaji dan upah dalam Belanjawan 2023.
Anwar meminta Cuepacs supaya bersabar kerana keutamaan kerajaan ketika ini adalah membantu rakyat yang lebih miskin.
“Jadi sabar sekejap, hasil banyak cuba dicurahkan. Apakah ia tidak penting untuk selamatkan miskin tegar yang lebih teruk daripada pekerja sedia ada.
“Saya ingin beritahu ia tidak mudah untuk pesawah padi, pekebun kecil, nelayan dan miskin tegar… dia nak hidup pun susah,” kata beliau.
Pada 24 Februari lepas, Anwar membentangkan Belanjawan 2023 dengan cadangan peruntukan RM388.1 bilion, melibatkan anggaran perbelanjaan mengurus sebanyak RM289.1 bilion dan RM99 bilion untuk pembangunan termasuk RM2 bilion simpanan luar jangka.
Menerusi Belanjawan 2023 itu, kerajaan bersetuju menyalurkan Bantuan Khas Kewangan Aidilfitri sebanyak RM700 kepada semua penjawat awam Gred 56 ke bawah termasuk lantikan kontrak dan RM350 turut disalurkan kepada pesara kerajaan.


Bukan sekadar dalam sangkar, komuniti latih burung kakak tua terbang bebas

Jackie tidak menyangka lawatan ke Taman Burung Kuala Lumpur pada tahun lalu akan mengubah minatnya.
Seumur hidupnya, lelaki itu tidak pernah merasa minat dengan burung, apatah lagi membelanya.
Di taman itu, pelbagai jenis burung dipamerkan.
Ada burung berada dalam sangkar, manakala selebihnya bebas terbang dalam kawasan taman.
Dari situ, timbul minatnya terhadap burung kakak tua.
Kemudian dia bertemu dengan komuniti “Free Fly”yang menambahkan lagi minatnya terhadap haiwan itu.
"Free Fly banyak mengajar bagaimana bermain dengan burung.
“Sekarang, sudah dua tahun saya bermain dengan burung," katanya kepada MalaysiaNow.

Jackie antara puluhan ahli Free Fly yang menumpahkan keringat, wang dan masa untuk membela burung.
Ia dimulakan oleh beberapa peminat pada Julai 2017 di Elmina, Shah Alam Selangor.
Menerusi komuniti itu, pembela burung tidak hanya sekadar menyimpan burung-burung mereka dalam sangkar seperti ramai pembela burung lain.
Sesekali, mereka akan melepaskan burung untuk terbang bebas.
Haiwan avian itu kemudian akan kembali kepada tuan masing-masing.
Memandangkan tidak banyak spesies burung yang boleh dilatih untuk pulang semula kepada pemilik apabila dilepaskan, maka kumpulan tersebut memilih baka kakak tua yang terkenal sebagai burung peliharaan dan mampu hidup dengan manusia.
Aktiviti-aktiviti seterusnya membolehkan komuniti itu menambah ahli.
Selepas perintah kawalan pergerakan, ahli komuniti memulakan aktiviti terbang bebas di kawasan dan negeri masing-masing.
Syimir Ahmad Safawi dari Parrot Mall berkata, memelihara burung hampir sama dengan membela kucing atau anjing.
Kosnya murah dan mampu milik, meskipun ada harga burung yang mampu mencecah RM100,000.
"Burung-burung ini cukup senang dijaga, kerana makanannya ialah apa yang sering dimakan oleh manusia, seperti buah-buahan, kacang, dan lain-lain.
“Harga makanan burung dalam lingkungan RM100 ke RM150 sekampit, dan ia mampu bertahan sehingga dua bulan," katanya.

Parrot Mall merupakan syarikat yang menawarkan perkhidmatan latihan dan konsultasi berkaitan burung kakak tua.
Katanya, kebanyakan pelanggan syarikat merupakan pemilik yang ingin tahu bagaimana melatih burung dan cara menyelesaikan masalah berkaitan pemeliharaan burung.
Antara aspek kesihatan yang diambil kira ialah penjagaan kuku bagi mengelakkan kuku terlebih panjang, dan jangkitan kutu.
"Saya pernah membela kucing, tetapi kakak tua memerlukan lebih banyak perhatian.
“Kucing lebih gemar bersendirian dan berehat, tetapi kakak tua mahu bermain setiap masa," katanya.
Bergantung kepada saiz dan jenis, harga kakak tua berada dalam lingkungan RM150 sehingga rm100,000 termasuk permit.
Komuniti Free Fly akan bertemu setiap minggu untuk mengadakan aktiviti terbang bebas di Bukit Antarabangsa, Ampang, Selangor yang sesuai untuk tujuan itu.

Ada pemilik burung yang sanggup datang dari Johor dan Melaka bagi menyertai aktiviti itu.
Salah seorangnya ialah Mohd Fauzi yang datang dari Melaka.
Katanya, perjumpaan dengan ahli-ahli komuniti yang lain membolehkan mereka menimba ilmu baru dalam pemeliharaan burung.
Bagi Syimir, Free Fly bukan sekadar melepaskan burung ke udara semata-mata.
"Apa yang kita buat sekarang ini lebih kepada mendalami hobi menjaga kakak tua dan memberi pendedahan kepada orang lain.
"Dahulu, orang hanya bela burung dalam sangkar.
“Sekarang kita bela burung yang ada potensi untuk terbang dan kembali kepada pemilik dalam keadaan selamat," katanya.


Agong, Permaisuri ucap takziah atas kemangkatan Ratu Elizabeth

Yang di-Pertuan Agong Sultan Abdullah Sultan Ahmad Shah dan Raja Permaisuri Agong Tunku Azizah Aminah Maimunah Iskandariah menzahirkan ucapan takziah kepada kerabat diraja Britain atas kemangkatan Ratu Elizabeth II.
Menurut kenyataan yang dikeluarkan melalui laman Facebook Istana Negara, Baginda berdua bertitah baginda akan dikenang kerajaan dan rakyat Malaysia atas komitmen yang tidak berbelah bahagi kepada Komanwel yang menjadi kebanggaan Malaysia dan usaha baginda untuk menggalakkan hubungan yang lebih kukuh antara United Kingdom dan Malaysia.
“Seri Paduka Ratu Elizabeth II juga akan dikenang atas dedikasi baginda kepada rakyat dan kerajaan United Kingdom serta keprihatinan baginda yang mendalam terhadap kebajikan dan kesejahteraan rakyat.
“Ingatan dan doa dititipkan kepada kerabat diraja dan rakyat Britain yang turut merasai kesedihan atas kemangkatan Seri Paduka Ratu Elizabeth II,” menurut kenyataan itu.
Mengimbau kembali kenangan bertemu Ratu Elizabeth II, Baginda berdua telah berangkat mengadakan kunjungan hormat dan menghadiri majlis santapan tengah hari bersama Ratu Elizabeth II di Istana Buckingham, London pada 13 Disember 2019.
Kunjungan hormat dan majlis santapan tengah hari itu bersempena lawatan khas tujuh hari ke England yang bermula pada 9 Disember 2019.
Ratu Elizabeth II pernah melawat Malaysia tiga kali pada 1972 (Lawatan Khas), 1989 (Mesyuarat Ketua-Ketua Negara Komanwel ke-11) dan 1998 (Sukan Komanwel ke-16).
Terdahulu, dilaporkan Ratu Elizabeth II, Raja Britain paling lama menduduki takhta, mangkat pada usia 96 tahun di Istana Balmoral di Scotland semalam.


Kemasukan pekerja asing antara tumpuan Parlimen hari ini

Isu pencerobohan nelayan asing dan usaha mempercepat kemasukan pekerja asing bagi menyelesaikan masalah kekurangan pekerja antara tumpuan pada persidangan Dewan Rakyat hari ini.
Menurut Aturan Urusan Mesyuarat dalam laman rasmi Parlimen, soalan berhubung isu pencerobohan nelayan asing di kawasan Laut China Selatan diajukan Ahmad Marzuk Shaary (PN-Pengkalan Chepa) pada sesi soal jawab, mahu menteri dalam negeri menjelaskan usaha kerajaan mengatasi isu yang boleh menjejaskan pendapatan nelayan tempatan dan menceroboh kedaulatan negara.
Turut tersenarai, soalan Lim Guan Eng (PH-Bagan) kepada menteri sumber manusia mengenai usaha kerajaan mempercepat kemasukan pekerja asing dan jangkaan tempoh masalah kekurangan pekerja asing akan diatasi serta bentuk kelonggaran diberikan kepada majikan.
Che Mohamad Zulkifly Jusoh (PN-Besut) pula meminta menteri kemajuan desa dan wilayah menyatakan sama ada kerajaan berhasrat memberi wang tunai secara sekali beri kepada penoreh getah yang terjejas akibat hujan hampir sepanjang tahun dan faktor harga getah rendah.
Selain itu, isu kesesakan di Jabatan Kecemasan hospital seluruh negara akan diajukan Dr Kelvin Yii Lee Wuen (PH-Bandar Kuching) yang meminta penjelasan menteri kesihatan berhubung rancangan kementerian bagi menyelesaikan isu berkenaan.
Selesai sesi itu, Ahli Dewan Rakyat akan mengambil bahagian menyambung semula sesi perbahasan Usul Menjunjung Kasih Titah Diraja.
Turut dijangka menjadi tumpuan adalah sesi pembentangan untuk bacaan kali pertama bagi Rang Undang-undang Pencetakan Teks Al-Qur'an (Pindaan) 2023.
Persidangan Dewan Rakyat kali ini berlangsung selama 29 hari sehingga 30 Mac ini.


5 mangsa dihempap jejambat runtuh di MRR2

Sebuah van yang membawa lima orang penumpang dihempap jejambat yang runtuh dalam satu projek pembinaan di Lebuhraya MRR2 laluan Pandan Indah ke Ampang, Kuala Lumpur.Menerusi jurucakap Pusat Gerakan Operasi Kuala Lumpur, seramai 23 anggota dengan tiga jentera FRT bersama 2 EMRS dari Balai Bomba dan Penyelamat (BBP) Sungai Besi, Jalan Hang Tuah, Bandar Tun Razak, dan Cheras diarahkan ke lokasi.“Kami menerima panggilan kecemasan pada pukul 5.58 petang dan terus bergegas ke tempat kejadian,” katanya dalam satu kenyataan lewat petang ini.Setibanya pasukan bomba di tempat kejadian runtuhan jambatan pembinaan tersebut menghempap sebuah van kilang.Difahamkan kemalangan itu berpunca daripada sebuah jentera jenis “low loader” melanggar struktur jejambat sebelum menyebabkannya runtuh.Insiden tersebut turut menyebabkan kesesakan jalan raya ekoran penutupan dua lorong kanan.


PH-BN retak selepas Najib gagal dibebaskan?

Penganalisis memberi bayangan bahawa hubungan antara Barisan Nasional (BN) dan Pakatan Harapan (PH) berdepan risiko untuk retak selepas keputusan semakan kehakiman bekas perdana menteri, Najib Razak berhubung kes SRC International minggu lalu yang tidak memihak kepadanya.
Ia membangkitkan perasaan tidak puas hati penyokong-penyokong dalam Umno yang masih setia kepada Najib.
Meskipun Presiden Umno Ahmad Zahid Hamidi menyatakan keputusan tersebut ialah keputusan mahkamah, ia tidak menghalang simpati dicurahkan kepada Najib.
Antara tokoh yang secara terbuka menulis simpati mereka kepada Najib ialah Naib Presiden Umno Wan Rosdy Wan Ismail dan pemimpin veteran Shahrir Samad.
Penganalisis politik Universiti Kebangsaan Malaysia, Kartini Aboo Talib berkata, keputusan berkenaan tidak mengurangkan pengaruh Najib dalam Umno.
"Ramai ahli Umno yang bersimpati dan kini sudah mula menyatakan bantahan. Akar umbi pada amnya telah pun mempunyai pandangan dan membuat keputusan sendiri pada aktor politik yang disukai atau dipuja," katanya kepada MalaysiaNow.
Najib gagal dalam permohonan menyemak semula sabitan dan hukuman penjara selepas Mahkamah Persekutuan menolak permohonannya dengan majoriti 4-1 itu.
Hakim Mahkamah Persekutuan, Vernon Ong Lam Kiat membacakan keputusan.
Ia bermakna Najib kekal menjalani hukuman penjara selama 12 tahun serta denda kerana menyeleweng RM42 juta dana SRC International Sdn Bhd.
Pengaruh Najib turut diulas oleh bekas menteri kesihatan dan bekas ahli Parlimen Rembau yang dipecat daripada Umno, Khairy Jamaludin dalam podcast “Keluar Sekejap”.
Beliau berkata, suara Najib di sebalik tirai besi tidak boleh dipandang ringan.
Kartini berkata, ada kemungkinan BN menarik sokongan kepada kerajaan campuran hari ini akibat perpecahan kumpulan pro-Najib dalam parti itu.
"Gabungan Rakyat Sabah dan Gabungan Parti Sarawak bersama Umno dalam banyak keadaan dan jika Umno tarik diri, boleh sahaja 'kerajaan perpaduan' tinggal nama," katanya.
Sementara itu, pensyarah politik Universiti Teknologi Mara Mujibu Abd Muis berkata, tindakan Zahid juga dilihat cuba membeli sokongan dan kepercayaan Najib dengan membawa “orang-orang Najib” ke dalam pimpinan parti dan kerajaan, menunjukkan kebenaran situasi itu.
Katanya, wajar diperhatikan sama ada kumpulan pro-Najib akan cuba menggugat kerajaan serta kedudukan Zahid.
Gerakan itu katanya dapat dilihat dari dua aspek.
"Pertama, ia mungkin lebih kuat jika Umno-BN mencatat prestasi teruk dalam enam Pilihan Raya Negeri (PRN).
Tekanan buat Zahid menjadi lebih kuat kalau ia berlaku dan sudah tentu hanya 'geng Najib' yang mampu melakukannya memandangkan kelompok terpinggir sudah pun dibersihkan dalam Umno.
"Kedua, sejauh mana geng Najib dapat 'dibeli' oleh Zahid.
“Sekiranya Zahid dapat menawan kelompok Najib maka sukar untuk mereka melakukannya," katanya.
Beberapa tokoh yang terdahulu lantang menyuarakan nasib bekas presiden Umno itu dilihat tidak lagi agresif dalam mendesak kerajaan.
Antaranya Azalina Othman Said yang kini menjadi menteri undang-undang dan reformasi institusi dan Isham Jalil yang kini ahli Majlis Kerja Tertinggi Umno.
Dalam pada itu, Kartini berkata Umno sudah biasa apabila berdepan dengan skandal membabitkan pemimpin.
"Kalau diperhalusi, dalam Umno telah ada antaranya kes bunuh Mokhtar Hashim dan kes tuduhan liwat Anwar Ibrahim. Kes Najib seolah-olah dilihat bukan kes pertama.
"Lebih menarik lagi, Najib tetap ada sokongan dari dalam Umno dan di Pekan, Pahang seperti mana sokongan kepada bekas timbalan presiden Umno, Anwar Ibrahim masih ada walaupun beliau pernah dipenjara."


Kadar kesuburan di Korea Selatan merosot lagi

Kadar kesuburan Korea Selatan turun tahun lalu ke paras terendah, menurut data dikeluarkan hari ini, dalam satu lagi prestasi suram bagi negara itu dengan jumlah kanak-kanak yang dijangkakan terendah di dunia bagi setiap wanita.
Purata bilangan bayi yang dijangkakan bagi setiap wanita Korea Selatan sepanjang hayat kesuburannya turun kepada 0.78 pada 2022 turun berbanding 0.81 tahun sebelumnya, bacaan tahunan rasmi dari Perangkaan Korea Selatan.
Itu adalah yang terendah dalam kalangan negara Pertubuhan Kerjasama dan Pembangunan Ekonomi (OECD), yang mempunyai kadar purata 1.59 pada 2020, dan jauh di bawah 1.64 di Amerika Syarikat dan 1.33 di Jepun pada tahun yang sama.
Kerajaan negara itu gagal mengekang penurunan kadar kelahiran walaupun membelanjakan berbilion dolar setiap tahun untuk subsidi penjagaan kanak-kanak.
Sehingga 2020, Korea Selatan merupakan satu-satunya negara dalam kalangan ahli OECD yang mempunyai kadar kelahiran di bawah 1, sekali gus memberikannya populasi yang semakin berkurangan.
Berkahwin dilihat sebagai prasyarat untuk mempunyai anak di Korea Selatan, tetapi perkahwinan juga merudum di negara itu di tengah-tengah kos perumahan dan pendidikan yang tinggi.
Seoul mencatatkan kadar kelahiran terendah iaitu 0.59.


Polis cekup 10 penjudi leka main ‘pai kaw’ dalam semak

Polis menahan 10 individu termasuk tiga wanita warga Vietnam yang leka berjudi menggunakan buah “pai kaw” di kawasan semak di Kampung Baru Penjom, Lipis semalam.Ketua Polis Lipis Azli Mohd Noor berkata suspek berusia 73 hingga 31 tahun itu ditahan dalam satu serbuan pada 6.20 petang berdasarkan maklumat orang awam dan turut menemukan wang tunai RM2,539 dipercayai wang pertaruhan.“Semasa intipan, semua suspek dilihat berkumpul mengelilingi sebuah meja lipat dengan beberapa daripada mereka cuba melarikan diri ke arah hutan berhampiran semasa serbuan dilakukan.“Bagaimanapun, mereka berjaya ditahan dan pemeriksaan di meja itu menemukan alatan dipercayai digunakan untuk berjudi termasuk 32 buah ‘pai kaw’ dan tiga dadu,” katanya dalam kenyataan hari ini.Azli berkata semua suspek dikenakan kompaun RM1,500 setiap seorang kerana gagal mematuhi prosedur operasi standard (SOP) dengan berkumpul dan tiada penjarakan fizikal mengikut Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempat Jangkitan) 2021.Selain itu, siasatan lanjut juga dijalankan mengikut Seksyen 7(2) Akta Rumah Judi Terbuka 1953 yang memperuntukkan hukuman penjara sehingga enam bulan atau denda tidak lebih RM5,000 atau atau kedua-duanya, jika sabit kesalahan.


Hakim benarkan kes gubah wang haram Ahmad Maslan dipindah ke Mahkamah Tinggi

Kes Ahli Parlimen Pontian Ahmad Maslan yang didakwa atas dua pertuduhan tidak mengisytiharkan RM2 juta yang diterima dari Najib Razak kepada Lembaga Hasil Dalam Negeri (LHDN) dan memberi pernyataan palsu kepada Suruhanjaya Pencegahan Rasuah Malaysia (SPRM), akan dibicarakan di Mahkamah Tinggi.Hakim Collin Lawrence Sequerah membuat keputusan itu selepas membenarkan permohonan Ahmad untuk memindahkan kesnya dari Mahkamah Sesyen ke Mahkamah Tinggi.Peguam Hamidi Mohd Noh, ketika dihubungi pemberita melalui aplikasi WhatsApp, berkata mahkamah memutuskan demikian atas alasan antaranya terdapat persoalan undang-undang serius yang timbul terutama dalam pertuduhan dihadapi anak guamnya di bawah Seksyen 32 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.“Selain itu, terdapat dua kes lain yang serupa antaranya kes Tan Sri Shahrir Ab Samad (bekas Pengerusi Felda) yang juga dipindahkan ke Mahkamah Tinggi,” katanya sambil memaklumkan permohonan untuk memindahkan kes itu telah difailkan pada 28 Jun lepas.Timbalan pendakwa raya Mohd Mukhzany Fariz Mohd Mokhtar ketika dihubungi pula berkata pihaknya tidak membantah permohonan itu.“Pihak pendakwaan akan mengemukakan 10 atau 11 saksi untuk memberi keterangan semasa perbicaraan itu nanti,” katanya.Sebelum ini, perbicaraan kes itu ditetapkan di hadapan Hakim Mahkamah Sesyen Suzana Hussain bermula 5 Julai lepas.Pada 21 Januari 2020, Ahmad didakwa melibatkan diri dalam pengubahan wang haram dengan cara tidak melaporkan pendapatan sebenar berjumlah RM2 juta yang diterima daripada bekas perdana menteri itu kepada LHDN dalam Borang Nyata Cukai Pendapatan Bagi Tahun Taksiran 2013 yang bertentangan dengan Seksyen 113(1)(a) Akta Cukai Pendapatan 1967.Beliau didakwa menerima wang itu, yang dipercayai sebagai hasil daripada aktiviti yang menyalahi undang-undang, melalui cek AmIslamic Bank Berhad bertarikh 27 Nov 2013 dan cek tersebut telah ditunaikan sendiri oleh Ahmad pada hari sama.Perbuatan itu didakwa dilakukan di LHDN, Cawangan Duta, Kompleks Pejabat Kerajaan, Jalan Tuanku Abdul Halim pada 30 April 2014 mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.Bagi pertuduhan kedua, Ahmad didakwa memberi pernyataan palsu kepada SPRM semasa percakapannya dirakam oleh pegawai penyiasat SPRM iaitu Ketua Penolong Kanan Penguasa Mohd Zairi Zainal mengenai isu itu di bilik sidang media, Bangunan Parlimen, Jalan Parlimen antara 2.45 dan 3.30 petang pada 4 Julai 2019.Beliau didakwa mengikut Seksyen 32(8)(c) Akta Pencegahan Pengubahan Wang Haram yang membawa hukuman maksimum penjara lima tahun atau denda RM3 juta atau kedua-duanya, jika sabit kesalahan.


Gesaan gencatan senjata gagal, korban konflik di Israel-Gaza meningkat

Angka korban akibat konflik Israel-Gaza terus meningkat di kedua-dua belah pihak ketika serangan udara dan bedilan roket berterusan selepas ketegangan berlaku di Palestin susulan gerakan protes di Baitulmaqdis dan Tebing Barat, semalam.Mesyuarat Majlis Keselamatan Pertubuhan Bangsa-Bangsa Bersatu (PBB) yang bersidang semalam juga berakhir tanpa sebarang kenyataan dikeluarkan.Namun Perancis mencadangkan resolusi untuk gencatan senjata dilakukan oleh kedua-dua belah pihak.Ketika gesaan gencatan senjata diperhebat, Perdana Menteri Israel, Benjamin Netanyahu pula bertekad akan terus menyerang “jika diperlukan”.Puluhan mangsa dirawat di hospital akibat pertempuran antara rejim zionis dan penunjuk perasaan di beberapa kawasan di Tebing Barat dan timur Baitulmaqdis.Pihak berkuasa perubatan Gaza berkata, puluhan mangsa dirawat kerana luka akibat ditembak peluru hidup.Serangan udara Israel telah meragut 217 nyawa warga Palestin termasuk 63 kanak-kanak selain mencederakan lebih 1,400 lagi sejak seminggu serangan ke kawasan-kawasan yang dikawal Hamas.Polis berkata, angka kematian di pihak Israel meningkat kepada 12 orang susulan bedilan roket Hamas ke wilayah selatan Eshkol, membunuh dua pekerja kilang warga Thailand dan mencederakan beberapa yang lain.Sejak 10 Mei, Hamas melancarkan hampir 3,700 roket ke arah Israel, menyebabkan penduduk berhampiran Gaza terpaksa ke tempat perlindungan.PBB turut berkata hampir 72,000 warga Palestin kehilangan tempat tinggal.Namun trak bantuan antarabangsa yang mula tiba ke Gaza melalui sempadan Israel, Kerem Shalom, telah dihalang rejim Israel dengan alasan ancaman serangan mortar di kawasan itu.Sejak konflik memuncak, Amerika Syarikat (AS) semalam memanggil sesi keempat persidangan Majlis Keselamatan PBB, sehari selepas negara itu menangguhkan resolusi berkaitan konflik Israel-Palestin. Bagaimanapun, sesi berkenaan turut gagal mencapai kata sepakat.